qundao/data-zh-poetry huggingface dataset:
惜奴娇
作者：郑若庸
朝代：明
体裁：曲

悲凉。霸业兴亡。问何如潮汐。几番消长。烟波上。磨尽古今英爽。踉跄。桂棹蒲帆。利舸名舠。缤纷来往。合：惆怅。念击楫向中流。那有祖生襟量。
意不尽
作者：郑若庸
朝代：明
体裁：曲

怀乡国。滞帝京。想潘岳愁颜难整。白发新添四五茎。
懒画眉
作者：郑若庸
朝代：明
体裁：曲

净：甲兵十万在心胸。安肯俯首低眉田舍翁。敢歼后羿学逢蒙。取斗印无旋踵。自拥双旌出汉宫。
懒画眉
作者：郑若庸
朝代：明
体裁：曲

外：安得骑箕贤相佐殷宗齐景公时。荧惑守心。发一善言。荧惑退舍。。转祻为祺羡景公汉时陈仲弓荀季和父子。隐居不仕。德星出现。。哲人今在楚江东唐太宗时岁君居心。宰相权德舆作颂以纪祥瑞。。争得见贤臣颂群邪在朝。天下贤臣俱隐遁了。便如严子陵动得星象的。。只作湘江一钓翁。
懒画眉
作者：郑若庸
朝代：明
体裁：曲

外：紫微佳气郁葱葱牛女分野。怎么旄头星现。正在吴越帝都之地。。可怪牛女妖氛烛地红呀。将星如何不在。只怕。晶光一夕陨隆中搀枪星又明了。这是胡虏猖獗之兆。。又恐怕烽烟动天下将治。五星聚于东井。。愿得开祥及早逢。
懒画眉
作者：郑若庸
朝代：明
体裁：曲

末：路边戈甲正重重。净：你怎么去末：我待到黄昏人静。入到园中。。行露潜依草蔓丛。听百花春隔景阳钟。手把乌号控。教他怨血空流杜宇红。
挂真儿
作者：郑若庸
朝代：明
体裁：曲

旦丑：马足车轮愁鞅掌。累囚里受尽凄凉。占扮俘囚老妇：帝阙方归。家山何处。净管勾押上到此转堪惆怅。
排歌
作者：郑若庸
朝代：明
体裁：曲

丑：佩转鸾裾。钗低凤梁。终曲初破霓裳。煖丝无力自悠扬。转更郎当舞袖长。合：花源畔。玉洞傍。免教仙犬吠刘郎。琼楼启。翠幰张。不知何处是他乡。
排歌
作者：郑若庸
朝代：明
体裁：曲

占：宝帐流苏。金铺洞房。枕屏双度鸳鸯。淡云轻雨拂高唐。兔走乌飞不觉长。合：花源畔。玉洞傍。免教仙犬吠刘郎。琼楼启。翠幰张。不知何处是他乡。
排歌
作者：郑若庸
朝代：明
体裁：曲

生：好鸟调歌。残花雨香。鞦韆丽日门墙。可怜飞燕倚新妆。半捲朱帘春恨长。合：花源畔。玉洞傍。免教仙犬吠刘郎。琼楼启。翠幰张。不知何处是他乡。
排歌
作者：郑若庸
朝代：明
体裁：曲

生：薄扇回风。轻尘绕梁。凝云暗激清商。乐中歌曲断人肠。莺啭春林绣陌长。合：花源畔。玉洞傍。免教仙犬吠刘郎。琼楼启。翠幰张。不知何处是他乡。
斗蛤麻
作者：郑若庸
朝代：明
体裁：曲

旦：我帛束玄云。知难再结。恨堕马妖妆。污人齿颊我这头也不要他了。何况此发。。头须断。发先截悲介：丈夫。。白首无期。与君共穴。截发介合：衷肠义结。鼎烹甘自决。忍耻轻身。待山崩海竭。
斗蛤麻
作者：郑若庸
朝代：明
体裁：曲

旦：我玉貌芳姿。愁来又别。忍沐首膏唇。为容取悦丈夫。你不在面前。那里再有眼看人。。眉羞妩。目堪抉我若失节呵。丈夫。。九地逢君。赧颜厚甲。破面介合：衷肠义结。鼎烹甘自决。忍耻轻身。待山崩海竭。
普贤歌
作者：郑若庸
朝代：明
体裁：曲

丑：烟花泼妓太无情。人命关天那可轻。今朝赴讼庭。从公为辨明。免死孤魂悲耿耿。
月上海棠
作者：郑若庸
朝代：明
体裁：曲

外：贤圣祷。修文回赐君知否。羡诗成五字。鬼泣神愁。乐昌镜三岁重圆。太官膳万年堪受合前。
月上海棠
作者：郑若庸
朝代：明
体裁：曲

生：天网周。明明视听无声无臭。念镐池嵩语。神理非幽。纵王勃焚楮难酬。怕温峤燃犀获咎。合：从今后。看取五福骈来。百祥辐辏。
月下笛
作者：郑若庸
朝代：明
体裁：曲

末上：日月跳丸。黄花绽了。几番重九。英雄袖手。阻风云。困圭窦。閒将五色胸中线。杂组悬河辩口。贵坐间谈虎。�然神变。试教沾袖。和璧悲瑕垢。恨红殒啼花。翠眉颦柳。扬州梦觉。是非一笑何有。从来敏德多畦径。为看盘铭在否。这优孟讽谏君听取。谩嘲悠谬问答照常。
月云高
作者：郑若庸
朝代：明
体裁：曲

小旦：鬼神难信。惊魂已先引。伯有今为厉。二竖还乘衅。恨我无情。谁将肯怜悯。满目鸳鸯伴。若个堪教同殡。蚕老丝空难爱身。到底辛勤只为人。
月儿高
作者：郑若庸
朝代：明
体裁：曲

小旦病上：彩鸾凋尽。罗衣久宽褪。秋晚隋堤柳。惭咏黄金嫩。曲局双髦。红销颊边粉。昨日专房宠。今日谁来存问。野草閒花争较春。落尽东风无主人。
木丫叉
作者：郑若庸
朝代：明
体裁：曲

旦：鼎沸山河。瓜分邑里。一霎时把太虚蒙翳。九阳厄运。上帝心厌祸黔黎。是处见征旗。满四郊密匝匝几多烽燧。国破家亡徒自苦。何地鹪鹩得暂栖。空教人啼做杜鹃。孤怯怯生死难期。
朱奴儿
作者：郑若庸
朝代：明
体裁：曲

若非是绨袍见贻。悬鹑结安得蔽体。外：但愿羔羊试委托。早襦裤政成千里。合：须记取。推食解衣。得志后衔环再归外：黄金在此。。愧不腆兼金馈伊。生：这个决不敢受外：官人何故推却。。又不是暮夜可畏。腰印能如季子稀。恐掷地赋声难比。
桂枝香
作者：郑若庸
朝代：明
体裁：曲

丑：香枯兰佩。光沈钿翠。庭花夜合慵看。砌草忘忧空对。湘江正深。湘江正深。迢迢烟水。无凭缄鲤。杳难期。不信衡阳雁。春来亦解回。
桂枝香
作者：郑若庸
朝代：明
体裁：曲

旦：含情凝睇。天涯无际。心惊黄鸟双翰。月断碧云千里。花时又阑。花时又阑。恐有一襟红泪。愁来难寄。暗沾衣。懊恨清淮水。东流去不回。
桃李争放
作者：郑若庸
朝代：明
体裁：曲

末：烟际惊闻唤渡。一叶轻移兰桨。
梁州令
作者：郑若庸
朝代：明
体裁：曲

外上：绝江向夜卷红旌。伺南国游兵。暗维舴艋待扬舲。末：杨柳岸。桃叶渡。蓼花汀。
梁州令
作者：郑若庸
朝代：明
体裁：曲

生：玉堂金马鲁诸生。为王事遐征。似宣尼微服宋郊行。风月好。秋江上。暮潮平。
梁州序
作者：郑若庸
朝代：明
体裁：曲

建保釐东土旟旐。膺宠眷西征裘帽。这桓桓神武。并驱方邵。谩有围棋别墅。诛月高楼。国事萦怀抱。山河兵革里。羽书交。折戟沈沙铁未销。
梁州序
作者：郑若庸
朝代：明
体裁：曲

拟掀天独树勋劳。奈溘露先逢残暴如此呵。。但荆榛荒冢。断猿啼啸下官今日。空有新亭悲愤。入厕孤忠。白刃诚甘蹈。一封天子诏。下丹霄。结束征车换黑貂合前净。
梁州序
作者：郑若庸
朝代：明
体裁：曲

登坛名将。专征元老。帷幄从容谈笑。谋谟先定。胸中已失萧曹。试看亚夫营垒。光弼旌旗。武略由来少。汉家应只数。霍嫖姚。一寸心悬日月高合前外。
梁州序
作者：郑若庸
朝代：明
体裁：曲

龙盘皇国。霞开清庙。叶满空官驰道。甘泉宸驾。鸾旂远簇江皋当时扈跸之臣。。那有血沾嵇绍。担荷桓康。负耻终难效自今当誓死破贼。。玉门拚白首。老班超。直取扶桑铜柱标。合：图死战。靖群盗。君恩誓却捐躯报。社稷植忠孝生。
梨花儿
作者：郑若庸
朝代：明
体裁：曲

丑：得欢笑处须欢笑。料伊欢笑只今宵。来日依旧街前叫嗏。。拚却今朝一醉饱。
梨花儿
作者：郑若庸
朝代：明
体裁：曲

丑：银筝宝瑟番新调。教坊部内价名高。叵耐妈妈没分晓嗏。。只要钱来不论好。
梨花儿
作者：郑若庸
朝代：明
体裁：曲

净：你有花不折空年少。有马不骑空自劳。有酒不醉常烦恼嗏。。得欢笑处须欢笑。
梨花儿
作者：郑若庸
朝代：明
体裁：曲

净：你花容柳貌甚妖娆。我牵云弄雨甚风骚。你罗衣不比我蓑衣好嗏。。你娇讴歌不出我的莲花落。
榴花泣
作者：郑若庸
朝代：明
体裁：曲

占：槁砧怀艺。赴选向京畿。生：回来不曾。占：三岁里竟忘归。生：家中何如。占：东平叛将盗军麾。蚕山避难。中路有艰危。生：怎生艰危。占：虞罗横罹。生：元来被张安国掳去。占：作俘囚怎脱牢笼内。生：那叛贼曾相犯么占：亏杀那秦氏与他侍女春英两个呵。。誓投崖窦氏同心张安国见他守志不从。。锁春风铜雀双栖。
步步娇
作者：郑若庸
朝代：明
体裁：曲

生上：客馆流莺啼春去。梦断愁千绪。花飞故苑空。一片云山。把人遮住。何处寄双鱼。便缄题愧杀泥金缕。
步步娇
作者：郑若庸
朝代：明
体裁：曲

生：五色日华空成赋。奈苦李无人顾。惭非贵主奴。八翼天门。竟悲岐路。桂玉久难居。怕缁衣染却京华土。
步蟾宫
作者：郑若庸
朝代：明
体裁：曲

初闻严跸传清禁。丹墀肃卤簿方陈。日华浮动衮衣新。愿竭草茆忠悃。
水底鱼儿
作者：郑若庸
朝代：明
体裁：曲

净：玉质天然。摧残更可怜。得成姻眷。胜邮亭一夜眠。
江儿水
作者：郑若庸
朝代：明
体裁：曲

举目山河异。豹虎丛。纵横胡马腥膻众。四牡委迟心无恐。王程靡盬遑将奉辛大人。你。此去纲常增重合前。
江儿水
作者：郑若庸
朝代：明
体裁：曲

暗想秦庭下。泪雨红。包胥怒血如泉涌。六月徂征王师动。螳螂敢奋当车勇那叛贼呵。。怎保醢鸡天瓮。合：献馘来归。听取凯歌传讽生。
泣颜回
作者：郑若庸
朝代：明
体裁：曲

嗟呀。使我失光华。身依井闬。迹类天涯。占：你还归去了罢。净：人消物化便归去呵。怅黄台抱蔓无瓜。占怒扶净出介：我不管你。快出门去。净：妈妈。情愿做了后生。伏侍你家罢。占：你若是不肯干事呵。莫怪我要打你。净跪介：鞭策可加。论佣奴怎敢辞嗔骂。想何如季布难归也。髡钳自卖朱家。
泣颜回
作者：郑若庸
朝代：明
体裁：曲

填臆气交加。子阳真井底之蛙。净：你女儿曾许嫁我占：呸。我的女儿。。金屏幽雅。怎终教彩凤随鸦。休如艾豭。便糊涂不肯相干罢彼一时也。此一时也。不比前日了。。也须知王谢堂前燕。应归百姓人家净。
浆水令
作者：郑若庸
朝代：明
体裁：曲

俨阳侯倏回肸蚃。望灵潮逡巡已降。丑：高城落日半林黄。汀洲澹澹。烟景茫茫。合：澄秋练。明似掌。遗钿堕羽纷相向。天街晚。天街晚。归人闹攘。纱笼照。纱笼照。巷陌生光。
海棠春
作者：郑若庸
朝代：明
体裁：曲

占：帘外忽传声。倒屣忙来应。
渔家灯
作者：郑若庸
朝代：明
体裁：曲

占：那秦氏呵。晨夕里只待捐躯。抱青锋起卧操持。生：怎么就不曾被那叛贼污了。占：痛只痛他截断云鬓。又把粉容划碎他曾把衣带自尽。。救回赖有神明卫。生：他名唤甚的。占：庆娘是簪缨世美。生：他丈夫姓甚名谁。占：王商良人姓字。生：他是何等人家。占官户部先朝独贵。
满园春
作者：郑若庸
朝代：明
体裁：曲

晁董文章入紫宸。神龙一跃到云津。袍赐椒宫。胪传金殿。名题仙禁。
满江红
作者：郑若庸
朝代：明
体裁：曲

钜野王生。阀阅裔。腹胞琳球。长安下第羞归。去。向狭邪游。薄倖娼楼惩虎穴。多情才子敝貂裘。遇吕公馆谷向芸窗。还自修。降虏将。成畔谋。统胡骑。陷神州。把令妻秦氏。系作俘囚。妇守三从甘毁面。夫终一举占鳌头。拜貤封重会癸灵庙。作话留。
玉交枝
作者：郑若庸
朝代：明
体裁：曲

净：他如簧笑口。腹肠中包藏虎彪有许多哄人之法。。看谋六出良平手都是那龟子与鸨儿。。坐帷幄借箸前筹我呵。。生惭不省鱼中钩。死悲难学狐丘首合前。
玉交枝
作者：郑若庸
朝代：明
体裁：曲

外：囮媒自有。叹无知纵横往投状元。人孰无过。改之为贵。。倘一朝洗濯从无垢。曾何损玉瓒黄琉。达人厉志岂刻舟。狂夫任性终濡首合前外。
玉交枝
作者：郑若庸
朝代：明
体裁：曲

小旦：堪悲掣肘。厄逢辰生不自由家里见有钱的。。便人奴厮养皆亲厚。外：王状元这等一个才子。也不低了你小旦：他无钱呵。。任才儗鲍谢如雠做我这样人呵。。襟裾虽具如马牛。外：怎生不从良。小旦：布荆怎得供箕帚。合：信穹苍无私显幽。若雷霆难欺屋漏。
玉交枝
作者：郑若庸
朝代：明
体裁：曲

生：倾心握手。口血存盟言已休只是贪恋的不是。。谩教覆鼎空号救。直须是染指还收。浪誇金屋如置邮。恐将贝锦污文绣合前外。
玉抱肚
作者：郑若庸
朝代：明
体裁：曲

净：蜂媒曾订。恨花朝屡作变更。占：大姐如今是你的了。净：喜扁舟已逐鸱夷。且休论越败吴成。心中自省。人生大梦信无凭。蛮触徒然有斗争。
玉抱肚
作者：郑若庸
朝代：明
体裁：曲

占：狙奴徒逞。问囊空可得再盈老身受员外厚赠。于心不安。。怕辜他玉杵先投。使蓝桥早睹云英。合：心中自省。人生大梦信无凭。蛮触徒然有斗争。
玉抱肚
作者：郑若庸
朝代：明
体裁：曲

小旦：莺期才整。为新欢已失旧盟。净：章台柳。章台柳。往日青青今在否。小旦：看长条攀折他人。想韩郎空赋青青。合：心中自省。人生大梦信无凭。蛮触徒然有斗争。
玉抱肚
作者：郑若庸
朝代：明
体裁：曲

旦：狐疑难定。管教它听彻层冰大妈。又得老身与你成了此计。。算玉车得解重围。也堪旌纪信功成。合：心中自省。人生大梦信无凭。蛮触徒然有斗争。
玉芙蓉
作者：郑若庸
朝代：明
体裁：曲

新丰客思迷。望国乡心起。念长房不遇。岂堪缩地天或者伸我。也不见得。。埋龙自惜辉光蔽。失马难将祸福期合前外上。
玉芙蓉
作者：郑若庸
朝代：明
体裁：曲

长城五字奇。脱颖毛锥利。困泥涂吹彻。冷齑惩艾。记得王章家贫时节。与妻子对泣牛衣之内。我如今有王章之贫。又不得见妻子。悲介：牛衣不共空流涕。狗盗无媒只噬脐。合：身淹滞。谩高歌剑铗。乐道安贫。待时终觅上天梯。
王内辅三泉将命太岳
作者：郑若庸
朝代：明
体裁：五言律诗

神岳蟠中极，淩虚势自孤。星辰低绛阙，雷雨护清都。山色遥连蜀，江流直入吴。金箱有灵秘，到日佩真图。
琐窗郎
作者：郑若庸
朝代：明
体裁：曲

丑：喜令公文武全才。屈群力无贰猜。风霆迅击。扫荡氛霾。射天蓬矢。鸱鸮先铩合前。
琐窗郎
作者：郑若庸
朝代：明
体裁：曲

净：似穷猿押虎衔哀。悔大策招祸灾。雌雄蜀垄。一觉南槐。图王业霸。而今安在。
琐窗郎
作者：郑若庸
朝代：明
体裁：曲

外：想祃牙昔日登台。指河朔夜渡淮。五兵超乘。万纛齐开。鹰扬虎旅。功兼收蔡。合：喜今朝桓桓天讨靖边塞。论爵赏。迟封拜。
琐窗郎
作者：郑若庸
朝代：明
体裁：曲

末：把苍生命堕颠崖。搆戎狄为乱阶。移山堪诮。愚叟痴呆。吠尧蹠狗。鼎烹难贷合前。
琥珀猫儿
作者：郑若庸
朝代：明
体裁：曲

旦：韶华逝水。届始在春宵蠹简萤窗莫惮劳。董帷经史夜焚膏。明朝。好趁天风。直上青霄。
琥珀猫儿
作者：郑若庸
朝代：明
体裁：曲

生：寻芳车马。应已遍西郊。处处吹笙醉碧桃。红楼十二倚春娇。明朝。好趁佳辰。办取游镳。
琥珀猫儿坠
作者：郑若庸
朝代：明
体裁：曲

丑：晚蛩吟罢。一觉甫宁帖。万事鸡鸣无罢歇。争名夺利几时彻。合：差迭。穰穰蜂衙蚁兵蝇血净偷酒醉。
琥珀猫儿坠
作者：郑若庸
朝代：明
体裁：曲

净：裴公绿野。陶令白莲社。爱杀黄花秋那些。带霜紫蟹煮红叶。合：欢悦。几个登高酒杯时节净做醉席上诨介。
甘州歌
作者：郑若庸
朝代：明
体裁：曲

净：楼船载酒行。骤鸳鸯惊起。双飞明镜。朝云何处。空怜草宿寒坰。石边欲觅三生话。阁上谁题四照名。合：吴宫潴。越榭倾。霸图零落暮山青。钗金冷。麈玉横。唾花香渍舞衫明。
甘州歌
作者：郑若庸
朝代：明
体裁：曲

小旦：烟霞最上层。又飞来何处。峭峰高并。楼台钟磬。天风引落南屏游人尚识呼猿洞。鸣鸟空依放鹤亭。合：丘樊绕。萝薜萦。短檐茅屋酒旗青。金丸小。罗袂轻。雕鞍玉勒照花明。
甘州歌
作者：郑若庸
朝代：明
体裁：曲

末：重湖入望平。似西施眉黛。倒涵山影。六桥陈迹。犹传白傅高情。逋仙屿中梅已老。苏小堤边柳自生。合：菱歌起。渔唱停。片鸥飞破水痕青。红衣袅。翠盖擎。隔花人语绮罗明。
甘州歌
作者：郑若庸
朝代：明
体裁：曲

生：东南胜景。控武林都会。亘古名城。琼田玉界。隐约碧澄千顷。云连竺寺三天境。路转松涛九里声。合：浮尘断。宿雨晴。兰皋蘅渚杳然青。红芳尽。绿阴荣。动人香艳一枝明。
生姜牙
作者：郑若庸
朝代：明
体裁：曲

丑：戎车甫载征。俨雷霆。徐方枕奠淮夷静。疲癃拯。黎庶宁。衣冠幸。汉家营垒旌旄正合前。
生姜牙
作者：郑若庸
朝代：明
体裁：曲

外：天河洗甲兵。蠢蛮荆。长蛇封豕空驰骋。衔王命。讨不庭。扫侵境。岱山哀哭无苛政。合：捷书先奏未央宫。他年麟阁扬名姓。
生姜牙
作者：郑若庸
朝代：明
体裁：曲

末：终军愤未平。请长缨。卢龙已系单于颈。迁商鼎。鞭楚平。城鄢郢。除凶雪耻功全盛合前。
生查子
作者：郑若庸
朝代：明
体裁：曲

外上：江村绝往来。树荫移清昼。掩卷罢黄庭。谁把双扉扣。
生查子
作者：郑若庸
朝代：明
体裁：曲

外：铜虎锡殊勋。建节君恩重。匡辅久怀忧。但愿皇图巩。
生查子
作者：郑若庸
朝代：明
体裁：曲

生上：多情燕子楼。马足空驰骤。欲探武陵春。迷却桃源口。
皂罗袍
作者：郑若庸
朝代：明
体裁：曲

丑：再把樗蒲閒理。叹点筹帝子。作鉴宫闱。马箠未毁莫言归。猪奴枉诮尤堪戏。净：我双陆不高。又输了。将去将去。合：雌雄胜负。兵家怎期。盈亏得丧。天心有机。何妨百万输刘毅。
皂罗袍
作者：郑若庸
朝代：明
体裁：曲

净：车马森然成势。俨鸿沟楚汉。犄角相持。沈机告捷井陉麾。神奸入梦邯郸骑。我又输了。都将去。合：雌雄胜负。兵家怎期。盈亏得丧。天心有机。何妨百万输刘毅。
皂罗袍
作者：郑若庸
朝代：明
体裁：曲

末：莫诧咸阳客里。且狂呼博赛。五白称宜。玉纤深里忆名姬。绯衣骤跃惊纯雉。丑：张兄胜了。净：与你银子将去。合：雌雄胜负。兵家怎期。盈亏得丧。天心有机。何妨百万输刘毅。
皂罗袍
作者：郑若庸
朝代：明
体裁：曲

落子声迟瑶砌。看身如蜩甲。兀化难移。宣城得守未云奇。淮淝破敌方为喜。丑：员外输了。合：雌雄胜负。兵家怎期。盈亏得丧。天心有机。何妨百万输刘毅。
石榴花
作者：郑若庸
朝代：明
体裁：曲

娇红嫣紫。贪看洛阳花。胶与漆。似抟沙。毫釐千里定谁差。也空劳梦绕琵琶我前日未来之时。。豪腴可誇。想燎毛已被傍人诧。悔当初错认仙源。使刘郎归去无家。
石榴花
作者：郑若庸
朝代：明
体裁：曲

尤云殢雨。堪笑似飞霞。愁绪起。乱如麻。净：是我累你受气。旦：门庭谇语镇喧哗。净：许嫁我也空了。旦：料今生难倚蒹葭你也怪我不得。我是。梁园艳葩。恨彩幡无力与东风嫁。也空教碧玉多情。恐明朝又属豪家净。
破阵子
作者：郑若庸
朝代：明
体裁：曲

生上：残暑方归箧扇。新凉乍怯絺衣。故园梦有吟螀吊。荒馆愁应落叶知。旅怀空自悲。
神仗儿
作者：郑若庸
朝代：明
体裁：曲

众：天常俶扰。遭家不造。恨豺狼当道。匡复元功不小。传锡命。下丹霄。下丹霄。
福马郎
作者：郑若庸
朝代：明
体裁：曲

五色如椽馀彩笔。肯效中郎贵。从叛逆你若要俺做呵。。但有征蛮诏。喻巴檄。合：生死竟难测。忠和义一似海沈石。
福马郎
作者：郑若庸
朝代：明
体裁：曲

外：汉将英雄图死击。深入单于地。还屈膝他便有才呵。。谩说河梁句。水阳什合前。
秋夜月
作者：郑若庸
朝代：明
体裁：曲

净：胆气雄。叱诧山岳动。枉有英豪吞云梦。狂奴独把兵权弄。这怨愤满胸。这怨愤满胸。
秋涉
作者：郑若庸
朝代：明
体裁：古风

苍山崔巍照秋渚，红树离离夕阳渡。行人涉水更看山，马足淩兢来复去。云际人家望欲迷，松关萝径隔烟扉。山僧卧稳西岩寺，时有钟声落翠微。
秋蕊香
作者：郑若庸
朝代：明
体裁：曲

净：秋满碧梧枝上。飞叶已堪惆怅。贴：织乌驰景。催华壮选。何妨欢赏。
称人心
作者：郑若庸
朝代：明
体裁：曲

外上：旌旗散采。韬戈卷甲归来。末：三军勇欢生壮怀。载道喧传歌凯。合：丹心匪懈。应甄录汗马勋劳。还展布负暄忠爱。
簇御林
作者：郑若庸
朝代：明
体裁：曲

旦：君才气。倚马豪。吐虹蜺。星斗高。荆山何事空怀宝。振书香再把箕裘绍。合：免游遨。驱车上国。云水路迢遥。
簇御林
作者：郑若庸
朝代：明
体裁：曲

生：司唐制。珥汉貂。料天池。有凤毛。泥封方下徵贤诏。绝南溟未许神鱼诮。合：免游遨。驱车上国。云水路迢遥。
粉蝶儿
作者：郑若庸
朝代：明
体裁：曲

万转千回。方吐胸中冤气。
粉蝶儿
作者：郑若庸
朝代：明
体裁：曲

占小旦同上占：烁日炎威。懵腾酒醒人倦。正榴花映日初然。小旦：结新盟。渝旧好。似夏云多变。合：这门庭迎送。真如邮传。
粉蝶儿
作者：郑若庸
朝代：明
体裁：曲

外：忽听鸣驺。想忆旧时丰沛。
粉蝶儿
作者：郑若庸
朝代：明
体裁：曲

生：满目黄埃。长天火云如炼。怪烛龙尚自加鞭。就清凉还试展玉人纨扇。水亭中花色何如娇面。
紫苏丸
作者：郑若庸
朝代：明
体裁：曲

生：柳阴旭日光映。舣兰舟管弦声竞。小旦：试歌桃叶问卿卿。共展登临兴。
红绣鞋
作者：郑若庸
朝代：明
体裁：曲

众：灵鼍奏鼓逢逢。逢逢。吞鲸舞浪汹汹。汹汹。屯委烧。堠连烽。追赤电。映流虹。看聚落。尽成空。看聚落。尽成空。
红绣鞋
作者：郑若庸
朝代：明
体裁：曲

众：辉辉列戟长鏦。长鏦。林林聚刃铦锋。铦锋。奔骇鹿。起惊鸿。人贯搠。鸟伤弓。合：看聚落。尽成空。看聚落。尽成空。
红绣鞋
作者：郑若庸
朝代：明
体裁：曲

净：纷纷铁骑如龙。如龙。英英羽旆随风。随风。驱俴驷。整车攻。金甲耀。宝刀雄。合：看席卷。奏肤功。看席卷。奏肤功。
红绣鞋
作者：郑若庸
朝代：明
体裁：曲

外：军声雷动轰轰。轰轰。妖氛雾起濛濛。濛濛。昏岱岳。撼东蒙。倾上郡。破崇墉。合：看席卷。奏肤功。看席卷。奏肤功。
红衲袄
作者：郑若庸
朝代：明
体裁：曲

外：他紫金钗是杀人的两刃矛。翠云翘是陷阵的三尖胄。罗网般迷魂衾与裯。酖毒的夺志觞和豆若是贪恋他的。。饶你邓通钱无尽留。便做子建才遭谗诟人若是悔气的撞了他。。不是冤家不聚头。
红衲袄
作者：郑若庸
朝代：明
体裁：曲

外：官人。你本是搦管的紫微堂国士俦。运斤的丹凤楼天匠手。只为艳笙歌糊涂了金石奏。滥杯觞沈溺了钟鼎谋。管甚么王仲宣难上楼。曾子舆不蔽肘。你不到乌江不肯休。
红衲袄
作者：郑若庸
朝代：明
体裁：曲

我岂知他劣心情似风絮浮。外：拿不定它。生：错与他守盟言磐石厚。外：不止你一个错。有令正么。生：不下堂远弃了鸾凤偶。倚市门随着鹿豕游。他算得那楚重瞳垓下愁。赚得阮步兵穷途走。只教我空戴南冠学楚囚。
红衲袄
作者：郑若庸
朝代：明
体裁：曲

生：他见我侈黄金囊未羞。便只待献红颜身可售如今我囊金巳尽。。只见那云归楚峡空馀岫。却笑那水绕天台只漫流。外：官人。你道他那里去了。生：知他啭春莺何处求。多应向章台还折柳。又抱琵琶过别舟。
绕地游
作者：郑若庸
朝代：明
体裁：曲

春眠乍晓。处处闻啼鸟。问开到海棠多少。生：章台路渺。何处无芳草。想甚日游还到。
缕缕金
作者：郑若庸
朝代：明
体裁：曲

旦丑：荒草径。蒺藜丛。免身锋镝下。苦匆匆。内鸣锣介丑：小姐不好。蚕尾山中都是军马了旦悲介：怎么好。。蚕尾苍山迥。旌麾先拥。看兵连祸结正无穷。浮生已如梦。
缕缕金
作者：郑若庸
朝代：明
体裁：曲

旦丑：行匿影。步潜踪。捧头如畏鼠。怕人逢。四野豺狼满。干戈冗冗。内鸣锣鼓旦丑慌介：看兵连祸结正无穷。浮生已如梦。
罗江怨
作者：郑若庸
朝代：明
体裁：曲

丑：蚕饥叶未稠。忡忡隐忧。倾筐欲塈遵道周。攀条选树更移钩也。鬓乱钗横。怎顾飞蓬首。丑：小姐。你看前边溪上。王孙士女游玩的。好锦绣衣服旦：不要管他。。罗纨恣冶游。罗纨恣冶游。却教愧杀瘿瘤妇。
罗江怨
作者：郑若庸
朝代：明
体裁：曲

旦：盈盈陌上头。桑枝正柔常记七月诗云。导彼女桑。以伐远扬。古人尚且如此。。远扬未伐言采刘。徘徊树底自含羞也。无奈樛枝。黄鸟声求友。萧郎事远游。萧郎事远游。怕忘了秋胡妇。
胡捣练
作者：郑若庸
朝代：明
体裁：曲

生：离虎穴。返神京。垂衣我后真明圣。皂盖彤幨千骑整。谩教稽古羡桓荣。
节节高
作者：郑若庸
朝代：明
体裁：曲

官袍柳色醇。照青春。玉骢蹀躞香街稳。姮娥近。绮绣围。箫韶引。红楼十二欢声震。长安得意花如锦。合：簉羽夔龙赞明良。雍容载歌赓尧舜。
节节高
作者：郑若庸
朝代：明
体裁：曲

旦占：红绫御饼新。荐芳芬。八珍异馔天厨进。芝封印。玉笋英。泥金信。巍巍雁塔荣光峻。玉阶金许联方寸合前。
花心动
作者：郑若庸
朝代：明
体裁：曲

生：殢酒粘花。到长安顿忘归兴。人有姬姜。盟有朱陈。何须更笑云萍。小旦：参商骨肉浑无定。忻逢面还慰离情。合：且共伊升堂欢笑。淹留清景。
莺啼序
作者：郑若庸
朝代：明
体裁：曲

天教伊富莫太奢。无多好天良夜。富家郎直恁铁心。空辜锦堂风月。斩眼间红轮又西。青镜里朝添白雪。合：鸠计拙。胡芦提且教妆呆。
莺啼序
作者：郑若庸
朝代：明
体裁：曲

小旦：人生迅疾坡走车。上床鞋履相别。喜红尘不到门前。青山正补墙阙。又屋角偏遮绿阴。雅称我竹篱茅舍合前丑。
菊花新
作者：郑若庸
朝代：明
体裁：曲

传来天语下龙墀。烈妇忠臣世所稀。青简看留题。黄纸且教褒异。
菊花新
作者：郑若庸
朝代：明
体裁：曲

净上：长驱胡骑剪提封。谁夺龙沙斩将功。剑戟倚崆峒。始信王侯无种。
薄倖
作者：郑若庸
朝代：明
体裁：曲

旦上旦：煖日蒸花。轻烟蘸柳。看野园风景。年年如旧。绿阴青子。杜鹃啼后。丑上合：春知否。听雊雉朝飞陇上。又满地渐渐麦秀。
蛤蟆序
作者：郑若庸
朝代：明
体裁：曲

汪洋。析木扶桑。乍鲸鲵波巷。混迷霄坏。见银山初合。恍移蓬阆。神丧。风骤羽旆张。云屯骠骑骧。合：影微茫。只见怒贾夷鸱。素阵风来乘涨丑。
蛤蟆序
作者：郑若庸
朝代：明
体裁：曲

迭宕。沃日汤汤。怕高陵为谷。倒翻银浪。看这神州百雉。忽惊摇荡。游漾。柔橹蚁队扬。轻身鸟羽翔。合：且徜徉。不见射弩英雄。玉匣又陈宿莽净。
蛮牌令
作者：郑若庸
朝代：明
体裁：曲

生：湛卢锷怎能障。楼兰血溅寒光。剩有孤魂依宿莽。啼落月。啸清霜。却恨那秦庭环柱。尽羞他博浪逋亡。念甘陈于今有光。待阴山还虏名王。
行香子
作者：郑若庸
朝代：明
体裁：曲

弄柳拈花。粉黛从誇。有高枝任却栖鸦。相亲敢论俗子豪家。逐兴衰。观成败。受波渣。
西地锦
作者：郑若庸
朝代：明
体裁：曲

外上：戎马关河云扰。戮力誓灭天骄。一封未下彤庭诏。目断魏阙岧峣。
西地锦
作者：郑若庸
朝代：明
体裁：曲

末：龙衮得瞻天表。辕门又睹旌旄。马蹄历遍关山道。尘土染尽征袍。
谒金门
作者：郑若庸
朝代：明
体裁：曲

土宇方惊骚动。问罪欲全忠勇。天讨堂堂锄窃弄。肯将群丑纵。
谒金门
作者：郑若庸
朝代：明
体裁：曲

生上：愁思重。飞叶满阶秋送。回首家山归路永。几番频入梦。
贺圣朝
作者：郑若庸
朝代：明
体裁：曲

旦扮伍氏上旦：落花正是飘零。那知流水无情。暮朝云雨总难凭。看巫峡峥嵘。
赏宫花
作者：郑若庸
朝代：明
体裁：曲

丑：群胡正骄。风尘入混淆。三军张武旆。逞英豪。合：拜爵可期班定远。成功不数霍嫖姚。
赏宫花
作者：郑若庸
朝代：明
体裁：曲

净：宫墙野蒿。咸阳王气消。一射聊城箭。耻儿曹。合：拜爵可期班定远。成功不数霍嫖姚。
赏宫花
作者：郑若庸
朝代：明
体裁：曲

外：鸾舆望遥。欃枪照夜高。枕戈图国计。擐征袍。合：拜爵可期班定远。成功不数霍嫖姚。
赠郑十二草书
作者：郑若庸
朝代：明

郑虔一吸三斗酒，雪毫洒墨鬼运肘。惊猿斗虺出深薮，忽上微绡争欲走。谁向高台歌大风，吹折万木千山中。睢水围开兵甲乱，海波起立飞蛟龙。怒欲相攻喜若舞，虫迹蜗涎遍环堵。美人凝妆花满镜，侠客探丸电交吐。五行十行笔不停，百丈峭壁悬枯藤。长林萧萧日将暮，落叶已去蛛丝萦。公孙剑术如转烛，张颠墓草几回绿。就中三昧子自解，优孟未亡犹楚叔。酒酣掷笔气夺虹，云梦八九吞胸中。如何化作龙蛇阵，一扫胡尘万里空。
越恁好
作者：郑若庸
朝代：明
体裁：曲

众：箧金徒匮。箧金徒匮。算章台计已非戒衣袽未及。沈舟可为。甑还坠。悔何迟。汪洋欲海深无底。荒淫昝子。于今了了堪惩艾。
越恁好
作者：郑若庸
朝代：明
体裁：曲

瑜瑕莫弃。瑜瑕莫弃。失干城二卵奇。纵骊黄未遂。伯乐怎知。不得志。勿相欺。大鹏一日同风起。君看厉志。王生耿耿昭英畏。
转仙子
作者：郑若庸
朝代：明
体裁：曲

四牡皇华关山道。奈鞅掌迢遥。末：边塞静狼堠烟消。禁远龙城天渺。合：见辕门正肃。万骑弓刀。
逍遥乐
作者：郑若庸
朝代：明
体裁：曲

生扮王商上：静里光阴好。棨戟门庭春至早。浮名于我等鸿毛。文抒日采。志拟崧高。气压江涛。
醉扶归
作者：郑若庸
朝代：明
体裁：曲

丑：玉钗閒尘土孤凤翳。罗襦暗泪点绣鸳欹。画梁间羞睹燕双栖。荷花内怕有花同蒂官人。。想渔舟误被武陵迷。把箫声竟向秦楼废外上报介。
醉扶归
作者：郑若庸
朝代：明
体裁：曲

旦：恨崔徽常把青鸾委。笑文君空有彩毫题。本图他驷马耀门楣。反落得网户蟏蛸起。丈夫便为龙一跃奋天池。忍将我比目双鱼弃。
醉翁子
作者：郑若庸
朝代：明
体裁：曲

生：忻逢。只淑女芳年鼎盛。且莫惜黄金。更羞囊罄。小旦：毕竟。誓白首同归。比翼鹣鹣效此生。合：拚酩酊。算此乐人间。不减登瀛。净：须听。论衣紫腰金有命。信閒处光阴。隙驹难定。占：那更。怕坚闭愁城。攻破时教仗酒兵。合：拚酩酊。算此乐人间。不减登瀛。
醉落魄
作者：郑若庸
朝代：明
体裁：曲

终朝糊口无恒计。求鱼缘木竟何济。閒心欲与海鸥期。知甚日忘机。
金珑璁
作者：郑若庸
朝代：明
体裁：曲

占扮李翠翠上占：风流悲既往。铅华曾擅平康。徒老大。在空房。黄金散尽。教得歌舞成行。花坞外马蹄忙。
金珑璁
作者：郑若庸
朝代：明
体裁：曲

旦：春风惊绣幌。柳梢初日横窗。扶晓镜。照红妆。青楼多薄倖。无奈游子颠狂。空只学野鸳鸯。
金菊对芙蓉
作者：郑若庸
朝代：明
体裁：曲

旦丑：故园无期。浮生如寄。占：秦娘子。你看这东西。旦见惊哭介：堪悲物在人非。生：夫人请起。下官无恙。生旦悲介：形容憔悴。出九死尚尔驱驰。合：天涯骤见。真同梦寐。无限凄其。
金蕉叶
作者：郑若庸
朝代：明
体裁：曲

生：痛伤痛伤。怎教人随波逐浪。天独向野寺凄凉。人谩忆故园惆怅。
金钱花
作者：郑若庸
朝代：明
体裁：曲

众：聚米先识山形。山形。破竹方振军声。军声。看千群面缚向天京。狐兔穴。尽沙崩。还再筑。受降城。
金钱花
作者：郑若庸
朝代：明
体裁：曲

净领众上：铁马逐电飞腾。飞腾。甲士如虎横行。横行。秋风吹劲绿弓鸣。挥羽扇。掉云旌。整部曲。快先登。
锁南枝
作者：郑若庸
朝代：明
体裁：曲

丑：雷陈友。生：那昝喜平日做甚么。丑：他有花柳情。生：在那家丑：在李娟奴家。。黄金散尽业已倾。生：回也不曾回丑：不曾回去。。做佣保坠家声又被老鸨子李翠翠。。把狂药丧躯命。生：药死了。尸首在那里。丑：沧波底。鱼鳖朋。覆盆冤。待明镜。
锁南枝
作者：郑若庸
朝代：明
体裁：曲

占：风云态。朝暮更。生：你怎么这等薄倖。占：娼楼古有薄倖名。生：哄费。了昝喜家业。把他做招财。怎的又把他药死。占：鹓羽岂无凭。为鹊巢久妨病。生：妨占你家。赶了去也罢。直得谋死。你知罪么。占：天好还。甘典刑。生：该问你斩罪枭首。占：槁街悬。目须瞑。
锦堂月
作者：郑若庸
朝代：明
体裁：曲

净：欢庆。金屋娉婷。红颜嫚笑。芳妍可妒双成。青鬓流年。花满玉台明镜。舞霓裳时度云和。歌宝扇重寻月影。合：延丽景。但歌彻南飞。共酬佳兴。
锦堂月
作者：郑若庸
朝代：明
体裁：曲

占：思省。花月一生。歌台舞榭。犹忆少年驰骋。暮去朝来。真如覆尘难凭。青阴重巫峡春归。黄叶惨浔阳秋冷。合：延丽景。但歌彻南飞。共酬佳兴。
锦堂月
作者：郑若庸
朝代：明
体裁：曲

小旦：堪并。岱岳峥嵘。骈来五福。遐龄已见川增。萼绿飞琼。相将驻颜同永。蓬壶上鹤算齐翻。绣幌内鸾篦初整。合：延丽景。但歌彻南飞。共酬佳兴。
锦堂月
作者：郑若庸
朝代：明
体裁：曲

生：舞架红英。翻阶翠葆。修篁数枝相映。小靥圆荷。池塘乍弄初晴。花煖春驻瑶桐。菜暗昼长金井。合：延丽景。但歌彻南飞。共酬佳兴。
锦衣香
作者：郑若庸
朝代：明
体裁：曲

紫陌长。朱楼敞。绮縠香。珠玑晃。士女王孙。马蹄车鞅。小旦：纷纷七贵竞新妆。花生绣芾。月偃明珰。合：想人间乐事。称心怀几多豪放。浮蚁馀春盎。管弦嘹喨。高歌胜集。无边清况末。
降黄龙
作者：郑若庸
朝代：明
体裁：曲

丑：功高。已格璇霄。一面金汤。俨然堪保。黎民安堵。汉官仪复睹。口碑盈道。合：难饶。毁夷宗社。不共戴天须报。整戎旃勤王倡义。早成忠孝。
降黄龙
作者：郑若庸
朝代：明
体裁：曲

外：迢遥。子独贤劳。草昧风尘。信由天造。星轺遄往。念几番役役。委迟周道。末：元帅领兵。还有金酋犯境么。外：还教。倒戈攻北。蹀血东蒙原草。喜清宵月明刁斗。四郊宁好。
降黄龙
作者：郑若庸
朝代：明
体裁：曲

外：遭遇皇朝。国步艰难。犬羊纷扰。衡茅下贱。痛坂疆割裂。恨萦怀抱。合：难饶。毁夷宗社。不共戴天须报。整戎旃勤王倡义。早成忠孝。
降黄龙
作者：郑若庸
朝代：明
体裁：曲

末：衔命趋朝。天限长江。几重云峤。外：路上有胡骑么。末：干戈满地。犯虎狼得藉。武林京兆。外：都中风景如何。末：萧条。翠华游幸。正返钟山旟旐。外：且喜圣驾已从建康回了。你上表如何说。末：已铭功旂常彝鼎。宠封将到。
雁来红
作者：郑若庸
朝代：明
体裁：曲

盐车正可悲。荷孙阳得见知他日呵。。倘追风电康庄里。刍秣难忘义。奈李广未侯真数奇。合：时还遇。春风马蹄。向皇都誇得意。外：念蛟龙久在池。挟风云会有期。看作霖雨乘元气。枯稿皆沾霈那时节。翁子东归免见嗤合前外云。
集贤宾
作者：郑若庸
朝代：明
体裁：曲

丑：荒坟废垄馀断碣。纵横不辨龙蛇。投至得狐踪与兔穴。问多少英雄豪杰。魏耶晋耶。恨鼎足三朝分裂合前。
集贤宾
作者：郑若庸
朝代：明
体裁：曲

小旦：光阴百岁如梦蝶。回首往事堪嗟。昨日春来花又谢。急罚盏夜阑灯灭。秦宫汉阙。但衰草牛羊平野。合：无话说。尽废了渔樵周折。
集贤宾
作者：郑若庸
朝代：明
体裁：曲

旦：彤光影彻芳砌晓。幽禽独语红条。飞去花枝空袅袅。正粉蝶黄蜂争闹。蛾眉淡扫。似窈窕河洲匹鸟。合：琴瑟好。何处是玉京瑶岛。
集贤宾
作者：郑若庸
朝代：明
体裁：曲

生：青归柳叶颦尚小。春容渐入庭皋。绮罗馀寒惊料峭。看映日檐花迎笑。朱门静悄。帘幕上红尘不到。合：琴瑟好。何处是玉京瑶岛。
霜天晓角
作者：郑若庸
朝代：明
体裁：曲

旦：旧家庭院。燕麦今应遍。国破家亡命蹇。争如早丧黄泉净。
青玉案
作者：郑若庸
朝代：明
体裁：曲

生：象简鱼囊专城贵。塞路拥东方骑。为问苍天知也未。愁肠万结。家山一望。更玉人千里。
风入松
作者：郑若庸
朝代：明
体裁：曲

尚方珍馔给餐饔。尽天厨供奉。追思寄食真如梦。喜充鼎雉膏成用。念不得糟糠妇同。空怀愧禄千钟末上。
风入松
作者：郑若庸
朝代：明
体裁：曲

青藜宵永玉堂空。又金莲撤送。盘雕赐锦沾恩宠。是凿壁囊萤曾种若非吕公警省。我已作他乡之鬼。。几璺玉昆冈火中。须还念徙薪功。
风检才
作者：郑若庸
朝代：明
体裁：曲

丑：帝命忽传上台。细柳营门已开。郤縠堪誇大将才。排香案。听宣差。整袍笏。朝玉阶。
馀文
作者：郑若庸
朝代：明
体裁：曲

他年佩取黄金印。看宇宙崇功还振。始信文章可立身。
馀文
作者：郑若庸
朝代：明
体裁：曲

王侯甲第多钟鼎。念此日风流还胜。但只恐素发盈盈老此生。
馀文
作者：郑若庸
朝代：明
体裁：曲

知几补过存忠义。这玉玦癸灵祠记。一扫陈编几处题。
馀文
作者：郑若庸
朝代：明
体裁：曲

长天暮。红轮坠。寻枝乌鹊尽南飞。豺虎纵横道路危。
香柳娘
作者：郑若庸
朝代：明
体裁：曲

新增：想桃源洞口。想桃源洞口。刘郎在否。空教奴绣户轻寒透。一春事已休。一春梦已休。才子玉京游。淹淹不回首。别相将半周。别相将半周。封书未投。暗抛红豆。
香柳娘
作者：郑若庸
朝代：明
体裁：曲

旦：想凄凉怎生。想凄凉怎生。绮罗春静。枕花红泣鸳鸯并。生：怕清宵漏永。怕清宵漏永。绣被拥鸡声。梨花月痕冷。合：听阳关泪倾。听阳关泪倾。殷勤渭城。不堪孤另。
香柳娘
作者：郑若庸
朝代：明
体裁：曲

末：叹驱驰未宁。叹驱驰未宁。苍苍暮景。垂杨古渡黄尘迥。望炊烟已青。望炊烟已青。樵斧隔林声。斜舂半村影合前。
香柳娘
作者：郑若庸
朝代：明
体裁：曲

生：念匆匆远行。念匆匆远行。含悲自省。天涯已在须臾顷。旦：我愁烦倍增。我愁烦倍增。鸿迹等浮萍。银瓶怯修绠。合：听阳关泪倾。听阳关泪倾。殷勤渭城。不堪孤另。
香柳娘
作者：郑若庸
朝代：明
体裁：曲

生：把金鞯乍整。把金鞯乍整。满前孤兴。马蹄香散飞花径。听嘤嘤鸟鸣。听嘤嘤鸟鸣。芳草最关情。萋萋织烟暝。合：想临安玉京。想临安玉京。双龙紫庭。红云遮映。
香遍满
作者：郑若庸
朝代：明
体裁：曲

丑：野阴舒盖。采掇不少留。岂恤难再茂。想洞口桃花。绿叶曾攀否。恨春风恼乱。破萼争未休。把刘郎殢却。空叹了邯郸妇。
香遍满
作者：郑若庸
朝代：明
体裁：曲

旦：采来盈掬。沃若露未收。茧簇将成候。愿万缕长丝。似妾心中有。把回文锦字。杼柚还织愁。怕貂裘敝损。羞见我机中妇。
马蹄花
作者：郑若庸
朝代：明
体裁：曲

丑：毒雾漫空。故国荆扉一梦中。净：你是他甚么人。丑：念我身当衣绿。净：元来是个婢子。丑：手执流黄。净：你会织作。一发从我罢。丑：心愧啼红。净：你若不肯。就杀了。丑：就刑融女可全忠。净：到此不怕你走上天去。丑：突围荀灌非无勇。净：这等丑貌。又不肯从。不要杀他。赶了去罢丑：将军。妾身有主母在此。。愿俱亡不负倾葵。肯偷生去学飞蓬。
马蹄花
作者：郑若庸
朝代：明
体裁：曲

旦：云扰山东。刘项持兵鹿未穷。净：你是何等人家。旦：念我家如坠甑。命比游鱼。迹类飘风。净：看你是个宦家女子。不如随我享此富贵。饶你性命。旦：不辞血染会稽锋。肯将名污高堂梦。净：见你一貌如花。未忍加害。不要执迷。旦：将军且休猜逐水浮花。也须知傲雪贞松。
驻云飞
作者：郑若庸
朝代：明
体裁：曲

小旦：鱼锁方严。宵柝重城玉漏传。灯火樊楼远。星斗明河转嗏。。牛渚思空悬。相看清浅。乌鹊难凭。只恐佳期变。合明日重铺歌舞筵。
驻云飞
作者：郑若庸
朝代：明
体裁：曲

生：缓鞚金鞯。烟霭龙城日暮天。水净流萤软。树密昏鸦战嗏。。黄鸟羽翩翩。寻芳游衍。宿稳花枝。已忘危巢恋。合明日重铺歌舞筵。
麻婆子
作者：郑若庸
朝代：明
体裁：曲

净：有钱有钱人争羡。猗顿与我使半年。有才有才人争羡。曹植见我走一边。丑：天生我好心偏。囊空不贮一文钱。腹中墨水无半点。合见笑介和你富贵贤愚总妄言。
黄莺儿
作者：郑若庸
朝代：明
体裁：曲

旦：冥漠有归程。向沟渠甘自经。瓦全争愿图侥倖若得见我丈夫呵。。花开雨晴。云收月明。似秦生破械天心应。拜天介合：谢明灵。精神感格。从此是馀生。
黄莺儿
作者：郑若庸
朝代：明
体裁：曲

旦：天暮若为明。顿教人涕满膺。三年缧绁相依凭若依梦中之言。。镜分可并。珠沈再徵神灵救你。也非偶然。。想河神不为琼缨请合前。
黄龙滚
作者：郑若庸
朝代：明
体裁：曲

净：双环赤凤刀。五彩回鸾诰。外：宠锡荣加。版屋增光耀。合：胡尘荡扫。中华再造。盟带砺。勒鼎钟。登廊庙。
黄龙滚
作者：郑若庸
朝代：明
体裁：曲

末：冠裳愤未消。葵藿诚难效。外：红日重扶。率土穷临照。合：胡尘荡扫。中华再造。盟带砺。勒鼎钟。登廊庙。
过草萍驿
作者：郑茂
朝代：明
体裁：五言律诗

古驿荒烟断，征骖向晚停。吟回江雨白，坐对越峰青。万事皆蕉鹿，吾生亦草萍。劳歌犹未已，短铗复冲星。
都门霜降日作
作者：郑茂
朝代：明

风雨连朝动客愁，笳声呜咽满边楼。卷帘何事看新月，一夜霜寒木叶秋。
清风馆
作者：郑豫夫
朝代：明
体裁：古风

宋家任安抚，夏月纳新凉。清风来台榭，绮琴咏虞唐。逸兴歇千载，蜚声留一方。謇予朗宁守，词藻金石锵。筑馆仍古迹，浴德炯天荒。击筑卑汉辟，披襟陋楚襄。白日展邺卷，素丝绍羔羊。逸气遍松壑，轻飙满银床。飞花疑凤舞，拂竹似龙骧。北窗卧靖节，太上齐羲皇。举扇障规尘，还珠见孟尝。有怀播南薰，无心披八荒。兆民翕偃草，庶尹歌甘棠。贤侯正风化，荐剡腾庙廊。么么文学吏，谬织天孙章。惭匪宋玉赋，几度结诗囊。
阅视南宁城
作者：郑豫夫
朝代：明
体裁：七言律诗

炎郊春望白云浮，指顾提封一瞬收。睥睨青依千嶂出，楼台声绕二江流。当时铜柱留遗事，此日旌旗岂漫游。敢告边关司牧者，西南轻重本邕州。
凤台凉月
作者：郑质夫
朝代：明

练江萧洒净环城，凤去台空月自明。登览每乘秋日霁，咏歌常揖晚风清。香消篆火添云母，露湿琴书泻水晶。归客满身花竹影，恍疑人世是蓬瀛。
曲水流杯
作者：郑质夫
朝代：明

踏破苍苔一径幽，昔时曾有八仙游。山中遗迹丹砂在，石罅通泉九曲流。清泚一窥毛发动，流霞半酌羽觞浮。夕阳西岸催归骑，胜境何妨一少留。
重九
作者：郑道传
朝代：明

故园归路渺无穷，水绕山围第几重。望欲远时愁更远，登高莫上最高峰。
牛场坡
作者：郑邦福
朝代：明
体裁：古风

俯身牛场坡，仰面腊笳岭。白鸡带雨翔，老鸦入云猛。如穿螺窍中，复跻蜗角顶。行地虽数舍，计天不盈顷。从来汗漫游，觏兹殊绝景。那知陟宦阶，岩崄极无影。
小桃源
作者：郑郊
朝代：明
体裁：古风

留此一山中，复得一村始。微微鸡犬声，缓风吹牛耳。㗳然失所从，徘徊远瞻视。石罅抽空明，侈心漱石髓。独末渡凡踪，桑麻乃如此。
架壑船
作者：郑郊
朝代：明
体裁：古风

维舟挂石罅，架木插虚空。以此斗道术，无乃失颛蒙。沙净石头出，水落山骨穷。人去蜕留穴，舟在高峰中。沧桑尽元妙，高下失始终。智者悟此理，飘飘还古风。
茶洞
作者：郑郊
朝代：明
体裁：古风

四山插石壁，耸洁搔天云。挺足卓平畴，杳然失清曛。烟雨宿其内，茶笋吐香氛。
同诸子游梅花村次东坡韵
作者：郑鄤
朝代：明
体裁：古风

水帘洞过梅花村，耿耿历历空山魂。素衣玄佩不可见，风吹梦断人黄昏。久荒松菊谢良友，寻遍山川皆故园。叹息炎凉何处少，此间气候冬常温。归云僧共夜灯寂，落日坐待朝光暾。仙姑已去酒田在，万树花飞守洞门。独立高原令人醒，空中天语如闻言。徘徊吊古浑多事，且醉神湖白石樽。
梦中句
作者：郑鄤
朝代：明
体裁：七言绝句

一声铁笛下云洲，吹破江天万古愁。杯酒不空人欲去，青青柳色尚楼头。
池上凭栏
作者：郑鄤
朝代：明
体裁：五言律诗

倒景楼台出，凭栏一倍清。枝头鱼影乱，桥底佛灯明。笑语随波涌，云霞近水行。微风吹月散，依旧小池平。
烟霞岭
作者：郑鄤
朝代：明
体裁：七言律诗

转入幽清石磴斜，何人开眼识烟霞。深深古洞零寒雨，寂寂空林放落花。有客到山栖鸟唤，无僧出走乱云遮。年来不尽逃虚意，蹑屐还寻隐士家。
老树
作者：郑鄤
朝代：明
体裁：古风

气暖草木秀，乃当摇落期。物侯自然异，荣枯岂有私。深山老树寒，不受风雪欺。露根冰崖上，亦自生理滋。感此耐深念，独立高秋时。
西湖泛月
作者：郑鄤
朝代：明
体裁：五言律诗

西湖能得月，一度梦仙游。小棹波心去，寒山月影浮。更无歌舞到，独有水云留。眉月存真色，春光未及秋。
赋得威仪棣棣二章
作者：郑鄤
朝代：明
体裁：四言诗

雒水之濡，有马负图。云章炳炳，洵美且都。盍亦觏止，君子之符。（一章）岐山之阳，有凤言翔。瞻顾容与，鸣于高冈。盍亦觏止，君子之章。（二章）
赋得山有榛隰有苓二章
作者：郑鄤
朝代：明
体裁：四言诗

采彼榛兮，在山之阿。山中无粮，芝田玉禾。凉飔清发，念子实多。欲往从之，慨当以歌。（一章）采彼苓兮，在山之隰。山中无裳，云绡霜褶。白露既零，箫声何急。欲往从之，慨当以泣。（二章）
飞来峰山房即事
作者：郑鄤
朝代：明
体裁：古风

峰来自何年，到此遂常住。阴森碧云寒，岧峣空翠注。松竹满缨络，眉目秀可数。洞壑迥玲珑，转入灵气冱。此中谁往来，疑有真人聚。冷泉绕峰出，峰头滴云赴。山亭署翠微，尚有蕲王句。英烈想当年，萧疏蹇驴步。小坐发长怀，两峰片云吐。游人跂月明，雨到亦堪赋。阴晴理何常，山灵自朝暮。梦阑一宿觉，待向三生度。
摩山诗三首 其一 第一峰
作者：郑重
朝代：明

半壁南天一柱擎，春深报雨晓云生。何年海浪峰头涌，石上苔痕蛎壳横。
摩山诗三首 其三 第三峰
作者：郑重
朝代：明

层峦葱郁耸扶舆，秀作三峰瀣气疏。极目浮云飞鸟下，采薇山麓是吾庐。
摩山诗三首 其二 第二峰
作者：郑重
朝代：明

嵚崎鸟磴次峰高，拨雾登临兴亦豪。东望扶桑舒两袖，捧将华日浴波涛。
摩山诗三首·第一峰
作者：郑重
朝代：明

半壁南天一柱擎，春深报雨晓云生。何年海浪峰头涌，石上苔痕蛎壳横。嵚崎鸟磴次峰高，拨雾登临兴亦豪。东望扶桑舒两袖，捧将华日浴波涛。层峦葱郁耸扶舆，秀作三峰瀣气疏。极目浮云飞鸟下，采薇山麓是吾庐。
秋夜宿南山白足轩
作者：郑重
朝代：明

清夜疏林寂，高吟度远峰。月微兼冷露，香炉又残钟。秋老山容淡，更寒蝶梦空。孤镫留信宿，半榻白云封。
峡山飞来寺
作者：郑金
朝代：明

绿树丛中留寺古，白云堆里伴僧閒。听泉定后心如水，理钓归来月满关。狮子空教存怪石，环猴何事出人间。赏心未了跻攀兴，指点犹疑海上山。云房有约度烟萝，支遁逍遥更几过。点点雨花临钓石，纷纷山翠落龙磨。仙台路杳春游少，古洞云深昼掩多。圣世偷閒惟大睡，南山白石更谁歌。
峡山飞来寺·其一
作者：郑金
朝代：明

绿树丛中留寺古，白云堆里伴僧閒。听泉定后心如水，理钓归来月满关。狮子空教存怪石，环猴何事出人间。赏心未了跻攀兴，指点犹疑海上山。
峡山飞来寺·其二
作者：郑金
朝代：明

云房有约度烟萝，支遁逍遥更几过。点点雨花临钓石，纷纷山翠落龙磨。仙台路杳春游少，古洞云深昼掩多。圣世偷閒惟大睡，南山白石更谁歌。
乍丹荔支
作者：郑铎
朝代：明
体裁：七言绝句

万点青螺未染尘，忽看半带口脂匀。罗衣开处肌如雪，但少芬香远袭人。
摘露荔支
作者：郑铎
朝代：明
体裁：七言绝句

园林晓望火烧空，摘下清香满市风。帘隔美人梳洗罢，纤纤玉指擘轻红。
新绿荔支
作者：郑铎
朝代：明
体裁：七言绝句

落花才见飘空处，结子初看出叶时。山鸟啄残俄委地，恍如金谷坠楼姿。
正熟荔支
作者：郑铎
朝代：明
体裁：七言绝句

朱夏南枝总若霞，可怜一颗一丹砂。名园百果都难并，火枣交梨未足誇。
中夜思二首
作者：郑铭
朝代：明

午夜长风生，撼我庭前树。为忆意中人，垂尽青衫泪。湘江波浪深，寸缄达何许。惆怅空断肠，燃灯达天曙。我愁不可拨，撩乱西山岑。援琴出高调，指冷难成音。为谋日已拙，岁月日已侵。感此坐无言，涕泪飞秋襟。
中夜思二首·其一
作者：郑铭
朝代：明

午夜长风生，撼我庭前树。为忆意中人，垂尽青衫泪。湘江波浪深，寸缄达何许。惆怅空断肠，燃灯达天曙。
中夜思二首·其二
作者：郑铭
朝代：明

我愁不可拨，撩乱西山岑。援琴出高调，指冷难成音。为谋日已拙，岁月日已侵。感此坐无言，涕泪飞秋襟。
厓门春浪
作者：郑铭
朝代：明

谁向艰危问死生，厓门忠义即燕京。春风吹起祠前浪，直为三仁洒恨声。
演武亭呈徐兵宪
作者：郑铭
朝代：明

入韵春台已见清，阅兵犹作近郊行。六花别出当年阵，细柳真屯此日营。金鼓声传千谷应，旌旗影动四山明。舒徐五丈原头步，赋得诗成玉槊横。
白沙祠堂
作者：郑铭
朝代：明

昆仑万丈来白龙，一亩中有仙人宫。草色犹馀楚云碧，莲花别作濂溪红。客星无光尘梦远，凤鸟不来吾道穷。至今寂寞古祠下，薰人依旧自春风。
约潮歌
作者：郑铭
朝代：明

窅窅黄云洞，嵂屼厓门山。今古潮汐环其间，朝暮嘘吸时往还。吐吞乌兔不计岁与月，渔歌欸乃远近明灭芦花湾。惠魁老人兴不浅，放步潮头作游衍。旦日高歌夕鼾眠，潮神要约同岁年。眼空不见天地大，脱略边幅能江边。卢肇子，海潮赋，月离日入穷毫素。高论自诧极天人，臆说茫茫失其故。争似海门封山潮候者，月加卯午亡离舍。变化伸缩弦望间，昼夜潮平非假借。我之一身备天地，变理师资还二气。仁义周流信亦随，睇波洪潮岂其二。日月至焉，天地斯异。重为告语海潮云，一心与尔同朝曛。高楣钜榜终顾諟，便是希夷向上人。
象冈秋月
作者：郑铭
朝代：明

辉辉朗月照横坡，风景其如此夜何。要识长官新政好，冈头深夜听弦歌。
赠别同社黄叔谦
作者：郑铭
朝代：明

何处西风里，萧萧木叶稀。游人感秋色，归棹趁寒衣。海阔离情远，天空去雁迟。相看各无语，红树又斜晖。
九日登高怀公启公立二先兄
作者：郑阎
朝代：明

凄凉心绪正堪怜，此日登临倍怆然。无复谩题鹦鹉赋，有怀空咏鹡鸰篇。烟林叶落深秋后，萝径猿声向夕边。浮世几经人事变，惟馀山色自年年。
寒食写怀
作者：郑阎
朝代：明

岑居对寒食，遣怀出郊墅。累累陌上坟，宿草添新土。却望故山松，寥寥邈何许。念彼松下人，心悲泪如雨。
怀密斋王称
作者：郑阎
朝代：明

丰城有宝剑，弃置归泥沙。神物纵淹郁，锋芒讵生瑕。精气射牛斗，谁能辨莫邪。雷张去已远，终恐沈光华。
怀林鸿
作者：郑阎
朝代：明

寒月照古树，朔风吹城楼。如何咫尺居，致我千里愁。俯景暂自遣，浩歌无与酬。思君若逝水，旦暮长悠悠。
感遇
作者：郑阎
朝代：明

瑶台有孤鹤，脩洁仙中禽。本与凤鸾偶，翻为鸡鹜寻。谷食颇自耻，松栖亦何心。徘徊失所止，惆怅谁能禁。引领望徒侣，茫茫玄圃深。徒鸣九皋远，孰赏凌空音。俯仰再三叹，凄然沾素襟。泣玉愿一顾，投珠难至前。中山未见与，直道皆徒然。君子耻自献，达人甘弃捐。衡门有遗叟，千载高其贤。
挽鸣秋山人
作者：郑阎
朝代：明

白湖小隐入云间，忆绝心知泪自潸。花径鸟归春正好，衡门人去昼常关。新诗空有澄江句，问字惟因载酒还。旧业荒凉偏可恨，萧萧烟雨闭青山。
清泠台
作者：郑阎
朝代：明

高台临绝顶，我辈此时过。落景空山满，秋声晚树多。宿云依涧集，野鸟向人歌。薄暮归城市，尘氛奈若何。
登小孤山
作者：郑阎
朝代：明

群峰若龙驰，一峰出云表。壮观天地间，孤高海门小。停舟恣登临，腾身过飞鸟。却望大孤山，濛濛在冥杳。
登鼓山
作者：郑阎
朝代：明
体裁：五言律诗

绝顶临天迥，相携兴里过。岚光移野席，谷籁散林珂。过雨沾衣湿，閒云入袖多。不知沧海外，员峤更如何。
登鼓山寺
作者：郑阎
朝代：明

冠盖临清境，攀跻契夙心。悬崖宜远望，邃谷恣幽寻。石径苍苔合，珠林古木阴。断烟行处湿，落叶坐来深。秋色连云暝，钟声与日沈。不知沧海外，谁伴羽仙吟。
重九前一日期同社登乌石山
作者：郑阎
朝代：明

世事悠悠等逝波，休教清景任蹉跎。百年几遇看山兴，九日还同载酒过。挂月台前云可席，宿猿洞口鸟能歌。群公自有飘然兴，谩说参军逸气多。
钓龙台怀古
作者：郑阎
朝代：明

无诸宫殿粤江隈，千古登临怆不回。逐鹿已成今日梦，钓龙空有旧时台。潭云片片将秋落，山色苍苍拂曙开。世事升沈何足问，且乘清兴共衔杯。
题东山草堂
作者：郑阎
朝代：明

山中幽人爱幽独，远搆茅庐傍崖石。云边静掩半窗閒，帘外长凝数峰碧。佳致应知胜辋川，石桥花竹漫相连。閒心久已狎鱼鸟，落日更听鸣风泉。别后君还几回首，茂陵仙客深知久。兴来笔下自纵横，却扫云山系君肘。予亦常留栖遁怀，见此令人心孔开。何当拂袖同归去，与汝日醉眠苍苔。
题宾月楼赠陈伯炜
作者：郑阎
朝代：明

楼居有仙客，耻交时俗流。仰寻霄汉上，远与明月俦。月色自圆素，冰怀冥相投。于焉悟消息，永结忘情游。
题山水图
作者：郑阎
朝代：明

迢迢江上云，杳杳云边树。云光与树色，染映如朝雾。泉响岩壑秋，帆归海天暮。恍惚月明时，轻舟浣溪渡。
题环青楼
作者：郑阎
朝代：明

辕丘之子神仙客，暂向人间寄踪迹。紫绶金章意不趋，白云芳树情偏惜。旧构危楼野水边，青松翠竹满楼前。寒光静绕湘帘碧，暝色萦回翠黛连。望极沧洲几千里，叠嶂微茫鸟边起。倚槛朝看出岫云，开门日对悬崖水。予亦牵缨未得过，此时风物更如何。与君欲毕登临兴，独有陶潜归去歌。
题高四友竹轩
作者：郑阎
朝代：明

东林有修竹，茂密成幽林。声寒嶰谷雨，色暗湘江阴。劲节金石操，虚中天地心。故兹耿介士，托交良独深。愿言慎终始，永与同冲襟。
登观山问潘仙遗迹
作者：郑阜义
朝代：明
体裁：七言绝句

仙家鸡犬去无存，丹灶空馀火不温。万古灵踪何处觅，淡烟荒草暗孤村。
次胡学士广从游万岁山韵·其一
作者：郑雍言
朝代：明
体裁：五言律诗

朝野沾仁化，扶桑送日红。诏颁丹凤阙，驾出紫微宫。文武回千骑，旌旗绕半空。山川供胜览，咫尺五云中。
次胡学士广从游万岁山韵·其二
作者：郑雍言
朝代：明
体裁：五言律诗

驾驭青山窟，云连白玉台。一春花自发，千载凤还来。水殿珠帘捲，瑶阶雉扇开。风和日初丽，天意故徘回。
梅月双清
作者：郑韺
朝代：明

君不见铁石枝头灿玉霞，暗花浮动山人家。诗翁骑驴问消息，处士养鹤成丹砂。又不见蟾蜍踏过清虚府，听彻霓裳羽衣舞。琴声错落来西厢，掉影杳落下南浦。九重碧落浮清光，万顷连云映疏影。乾坤灏气清可人，月下仿佛梅花神。姮娥为报东皇信，一枝占断江南春。与君秉心同岁寒，春花秋月无情看。轩居寂寞夜吟苦，朔风凛凛吹阑干。华光道士画无敌，双清写就千金值。几回洞府露真传，元恐诗人不曾识。驿使传来赠与君，冀君志节超等伦。梯云鼎羹世稀有，对此还思效古人。
登旷怡楼
作者：郑颙
朝代：明
体裁：古风

上人栖迹云霞中，楼居背倚青芙蓉。映帘花木四攒绕，深幽雅称金仙宫。古闻滇阳擅佳丽，五华特秀西南丛。沧波远引势吞吐，城闉俯瞰烟溟濛。楼台万井互参列，浮图百尺高凌空。面前冈峦总奔赴，嵯峨宛若君山峰。
东轩晓起有怀陈德阶
作者：郑鹏
朝代：明

春寒帘幕护重重，高卧东轩适性慵。千里关山千里梦，五更风雨五更钟。情怀聊寄樽中酒，岁月惊看镜里容。何处莺声频到耳，令人搔首忆元龙。
九日怀姑苏诸友因柬孔周
作者：郑鹏
朝代：明

转徙江湖底事忙，空馀双鬓发苍苍。休嗟不遇冯唐老，且学风流贺监狂。稚子解歌秋水句，美人偏阻菊花觞。伊谁此际偏相念，独倚阑干忆斐堂。
二虫叹
作者：郑鹏
朝代：明

蛛丝网飞虫，日日足充饱。蚕丝济民生，一身不自保。事功大异报反施，果物自为天梏之。小人生全君子殪，若比二虫无乃似此理。欲诘嗟，无由起。拍阑干，双泪流。
仕宦不得意二首
作者：郑鹏
朝代：明

仕宦不得意，归来出无车。徒步义所安，焉敢竞驰驱。一枝古筇杖，瘦硬苍玉如。持之置左右，出入聊相须。仕宦不得意，归来食无鱼。平生黎蚬肠，不羡甘与腴。古人曲肱乐，疏食饮水馀。肯为区区者，顿使初心渝。
仕宦不得意二首·其一
作者：郑鹏
朝代：明

仕宦不得意，归来出无车。徒步义所安，焉敢竞驰驱。一枝古筇杖，瘦硬苍玉如。持之置左右，出入聊相须。
仕宦不得意二首·其二
作者：郑鹏
朝代：明

仕宦不得意，归来食无鱼。平生黎蚬肠，不羡甘与腴。古人曲肱乐，疏食饮水馀。肯为区区者，顿使初心渝。
偶书
作者：郑鹏
朝代：明

聪明不及前，贫贱只如故。感此惜流光，援琴写心素。
发衢城
作者：郑鹏
朝代：明

晚发衢城外，中宵宿远岑。乱云迷客梦，微雨碎乡心。犬吠知村近，泉鸣觉涧深。凄凉无复寐，起坐更沉吟。
和徐秋官用中雨夜愁醒韵
作者：郑鹏
朝代：明

暮云忽共再相期，客舍凄凉就卧迟。润入琴书犹未觉，寒生枕簟已先知。庙堂不见茆茨漏，钟鼎宁怀畎亩饥。广厦万间思大庇，少陵忠爱寔吾师。
哭王履吉
作者：郑鹏
朝代：明

梦里西川路，分明旧石湖。鸰原声正急，慈竹泪同枯。川岳还灵气，风云负壮图。一杯浇宿草，何日到东吴。
回舟
作者：郑鹏
朝代：明

已达王门礼，还登使者舟。片帆开晓日，高枕卧中流。葭苇迷荒渡，鸬鹚立浅洲。终年厌羁束，聊此作清游。
坐
作者：郑鹏
朝代：明

楼外雨初收，楼中人独愁。一声何处雁，惊破五湖秋。
夜宿奔牛镇感事
作者：郑鹏
朝代：明

飒飒风号树，萧萧雨打篷。暮林已归鸟，远寺亦鸣钟。丝尽伤贫女，场空泣老农。微官惭寄禄，为尔辍朝饔。
天宁寺山房
作者：郑鹏
朝代：明

山房镇日伴僧閒，景物依稀与意关。弦管日教来好鸟，画图天为列青山。池留芳草供佳句，竹引清泉涤醉颜。胜事前林尤可赏，鹭鸶朝去暮飞还。
宿宣风馆和伯安王公韵
作者：郑鹏
朝代：明

屋后青山过雨痕，门前新水赴溪浑。风声偃稻翻平野，日脚穿云射远村。世路多岐还委曲，长怀最苦是黄昏。家乡迢递音书杳，肠断深林蜀帝魂。
宿灵川呈诸同事
作者：郑鹏
朝代：明

偶来寄宿灵川城，眼前野景宜野情。白云护山晓未起，苍苔绣石秋还明。独行忽见碧潭影，一曲儗荅沧浪声。宦途流转无定在，翻怜聚散如浮萍。
寄东庄老人
作者：郑鹏
朝代：明

东庄老人巢许俦，林泉高卧轻王侯。半生畎亩有馀乐，牙签万轴堆床头。兴来时或枝短策，高陇平溪恣登陟。狂吟长啸烟云间，世上千端虑俱息。有酒不惜呼邻翁，瓦盆满注真珠红。山肴野？罗饤饾，陶然击壤歌重瞳。空斋客去惟高枕，晓日穿窗犹未醒。觉来好鸟花间啼，坐对青山试新茗。薜门萝户日长关，笑看浮云自往还。明月半轮临绿绮，薰风一曲破朱颜。吾闻此老惊且喜，迢递江山隔千里。安得相从学弄丸，一樽共醉东庄里。
寄东庄老人
作者：郑鹏
朝代：明
体裁：古风

东庄老人巢许俦，林泉高卧轻王侯。半生畎亩有馀乐，牙签万轴堆床头。兴来时或枝短策，高陇平溪恣登陟。狂吟长啸烟云间，世上千端虑俱息。有酒不惜呼邻翁，瓦盆满注真珠红。山肴野�罗饤饾，陶然击壤歌重瞳。空斋客去惟高枕，晓日穿窗犹未醒。觉来好鸟花间啼，坐对青山试新茗。薜门萝户日长关，笑看浮云自往还。明月半轮临绿绮，薰风一曲破朱颜。吾闻此老惊且喜，迢递江山隔千里。安得相从学弄丸，一樽共醉东庄里。
寄李尚宾
作者：郑鹏
朝代：明

别院隔尘嚣，高怀未寂寥。绿漪君子竹，红醉美人蕉。湖海閒心健，朋侪乐事饶。客窗风雨夕，时复梦招邀。
寄林利正
作者：郑鹏
朝代：明

爱君潇洒寓金台，乘兴追寻日几回。神女多情离楚峡，阮郎何事别天台。也知壮志珍龙剑，不管春愁损燕钗。回首绿阴青子密，空教杜牧怅重来。
寄翁世衡
作者：郑鹏
朝代：明

迎薰亭上景，想见别来深。庭竹添新玉，园柑富晚金。篆烟清午梦，古画续高吟。未得同幽赏，空驰千里心。
寄许黄门启衷
作者：郑鹏
朝代：明

一别年华又两更，望中云树总愁生。激昂未信终无地，慰藉常怀最有情。给舍长闻新谏草，客窗还对旧书檠。祝君万里身长健，乡国衣冠仗主盟。
寓镡城写怀
作者：郑鹏
朝代：明

幽怀不成寐，虫声苦喧啾。披衣起待旦，残星屋西头。区区一寸心，耿耿千百忧。饭牛歌愤抑，试问人知不。
悼亡
作者：郑鹏
朝代：明

独倚江楼赋大招，潸然双泪落春潮。潮声和泪东流急，流到钱塘十五桥。
春行
作者：郑鹏
朝代：明

一溪桃雨流红去，万壑松风响翠来。即景欲吟吟未得，春衫随处坐莓苔。
春郊候同游不至
作者：郑鹏
朝代：明

羁思寂无聊，寻春过野桥。草新儿马逸，柳稚乳莺娇。俗事终难遣，良朋亦费招。胸中多磊磈，谩诧酒能浇。
昭君
作者：郑鹏
朝代：明

黄金底事赂传神，未必丹青胜似真。只道君王明万里，宁知不识掖庭人。
晓行
作者：郑鹏
朝代：明

触雾乘残月，肩舆趣晓程。无林还鸟语，非涧却流声。乳雉冲人起，耕犍带犊行。兹游真孟浪，惭愧弃繻生。
晚酌池上
作者：郑鹏
朝代：明

碧月晚云留，清波细縠浮。鱼梭时一掷，萤火忽双流。酒尽邻僧续，诗成稚子讴。萧然天地里，忘却异乡愁。
月夜放舟追次苏长公金山寺回文诗韵
作者：郑鹏
朝代：明

潮来涌浪触堤倾，远觉村中火灭明。桥峻驾空浮影曲，橹新摇月叫声清。迢迢思绕青林暝，拍拍怀舒绿野晴。遥寄好诗新恨洗，碧云凝处去鸿轻。
松江舟上
作者：郑鹏
朝代：明

独乘轻舸适云间，三月春光尚未还。风雨昨宵仍阵阵，草花沿路正斑斑。堪怜涸辙修鳞困，不似危巢老鹘閒。笑我飘零成底事，醉看长剑一开颜。
次郑继之南湖旧居
作者：郑鹏
朝代：明

使君湖上宅，面面俯沦漪。鱼鸟驯相狎，烟云静兴期。畬人供谷蝀，渔父课鸬鹚。一被尘缨缚，悠然系梦思。
残菊
作者：郑鹏
朝代：明

不忍临阶把酒钟，萧条篱落淡烟中。秋光转眼浑如梦，色相从前本是空。直以盛衰观物理，莫将成败恨天工。明年儗办今年醉，只恐人如踏雪鸿。
水月亭
作者：郑鹏
朝代：明

四彻澹空明，清辉映寒玉。欲将五十弦，中夜弹一曲。
治平燕集与吴次明蔡九逵文徵仲钱孔周王直夫汤子重王履吉
作者：郑鹏
朝代：明

扁舟出横塘，直度彩云桥。治平忽在眼，双松见高标。开筵照湖水，放歌凌紫霄。诸贤各有适，局戏争卢枭。扬帆指归路，断鸟暮天遥。倚篷有馀兴，明月不待招。
洗衣行
作者：郑鹏
朝代：明

若耶溪中新水满，女郎浣濯溪边晚。微波荡岸湿金莲，返照侵衣明玉腕。洗衣最恨啼痕多，不洗啼痕将奈何。杵重心忙臂转弱，斑斑血泪难消磨。徘徊指顾荷花语，妾愁茎内丝千缕。摘来不断复相联，谁识莲中心更苦。洗衣洗衣复洗衣，菰蒲风急鸳鸯飞。鸳鸯双飞看渐杳，何事人生不如鸟。
清明虎丘陪祀有作
作者：郑鹏
朝代：明

虎阜名蓝近古城，年年陪祀及清明。生公旧石莓苔老，陆羽香泉蝌蚪生。剑气已随尘土没，霸图惟见草烟横。古今何限兴亡事，不尽游人感慨情。
游东禅次杨部君谦韵
作者：郑鹏
朝代：明

游兴殊未穷，复此溪堂集。焚香坐隐几，尘心澹然戢。轻飔侵葛凉，微雨洒花湿。竹懒卧不醒，山色秀可挹。子云有高咏，载赓惭掇拾。归骑晚骎骎，长空飞鸟急。
湖山观
作者：郑鹏
朝代：明

楼阁摇清波，亭台隐孤屿。时听笙箫声，云端下仙侣。
登平远见亡友许启衷书扁感而赋此
作者：郑鹏
朝代：明

城市山林榜尚悬，洞江居士久升仙。忍过嵩岳迁莺地，愁忆燕台对榻年。诗草阑珊谁为辑，酒筹零落竟无传。古梅耆宿今俱朽，俯仰乾坤一惘然。
禽言三首
作者：郑鹏
朝代：明

快快插禾，清明谷雨天气和。田中水满禾易长，转眼便是人催科。快快插禾。子归子归胡不归，田园既芜屋成灰。迟迟吾行当诉谁，王门鼓瑟不如抱竽吹。须发改变筋力衰，不归不归更何为。提葫芦，沽美酒，三百青铜何处有。桃花落尽杏花残，十分春色今无九。纵遇采樵人，勒马空回首。况又多年失孟光，一斗凭谁藏既久。忍听提壶休饮酒。
禽言三首·其一
作者：郑鹏
朝代：明

快快插禾，清明谷雨天气和。田中水满禾易长，转眼便是人催科。快快插禾。
禽言三首·其三
作者：郑鹏
朝代：明

提葫芦，沽美酒，三百青铜何处有。桃花落尽杏花残，十分春色今无九。纵遇采樵人，勒马空回首。况又多年失孟光，一斗凭谁藏既久。忍听提壶休饮酒。
禽言三首·其二
作者：郑鹏
朝代：明

子归子归胡不归，田园既芜屋成灰。迟迟吾行当诉谁，王门鼓瑟不如抱竽吹。须发改变筋力衰，不归不归更何为。
秋江写望
作者：郑鹏
朝代：明

睡起推篷望去津，眼前文物动新吟。红酣树杪斜阳堕，黛薄天边远岫沉。雁落平沙秋野阔，鱼吹高浪暮江深。平生最是耽奇胜，肯为飘零负此心。
秋江独钓图为许启衷赋
作者：郑鹏
朝代：明

穹林昨夜商飙起，面面芙蓉削空紫。洞口寒泉一？垂，直泻银河数千里。竹篱茅屋连山坡，上方楼阁惊嵯峨。轻车细马谢尘迹，梵僧野老时相过。渔翁独泛扁舟小，百尺丝纶青袅袅。松声聒耳喧寒涛，澹澹长空绝飞鸟。残月孤云几醉醒，蘋花洲渚芦花汀。君不见磻溪钓叟年八十，一顾成周有馀力。
秋江独钓图为许启衷赋
作者：郑鹏
朝代：明
体裁：古风

穹林昨夜商飙起，面面芙蓉削空紫。洞口寒泉一�垂，直泻银河数千里。竹篱茅屋连山坡，上方楼阁惊嵯峨。轻车细马谢尘迹，梵僧野老时相过。渔翁独泛扁舟小，百尺丝纶青袅袅。松声聒耳喧寒涛，澹澹长空绝飞鸟。残月孤云几醉醒，蘋花洲渚芦花汀。君不见磻溪钓叟年八十，一顾成周有馀力。
窗前小桃盛开不获宴赏
作者：郑鹏
朝代：明

小桃春前疑无花，几回攀树成咨嗟。岂知时节自然到，千枝万蕊纷如麻。今朝照眼如云锦，正好一樽相对饮。无端尘事又相访，窗下无言欹倦枕。
自遣
作者：郑鹏
朝代：明

但得身閒好读书，不妨贫病似相如。春花世事开仍落，秋雨人情密又疏。窗外好山青入坐，门前细水绿穿渠。令人翻忆磻溪老，笑把长竿学钓鱼。
舟舣衡湘登石鼓书院
作者：郑鹏
朝代：明

蒸湘到此双流合，石鼓朱陵日夜浮。终古乾坤留胜槩，千年文藻仰前修。平芜落日渔歌晚，远汉西风雁字秋。徙倚危栏望南岳，恍然身世在瀛洲。
芝城除夕
作者：郑鹏
朝代：明

薄宦迁移日，江城岁暮天。可怜新白发，还对旧青毡。故国馀千里，浮生又一年。东风翻巧胜，吾意总萧然。
蔡九逵文徵仲王履约汤子重王履吉诸知己自吴来访欢数日别去怅然增怀赋此奉寄
作者：郑鹏
朝代：明

忆昔从诸彦，真同弟与兄。每耽文事乐，时泛酒船行。岁月蹉跎意，湖山感慨情。今朝重把袂，应笑二毛生。
虎丘饮饯舟中书呈诸亲友
作者：郑鹏
朝代：明

画舫夷犹野水滨，异乡相见转相亲。岸傍灌木长含雨，树里啼莺巧避人。高阁平舒千里目，浮生未定百年身。深杯到手休辞醉，更与从容尽几巡。
览镜二首
作者：郑鹏
朝代：明

颇觉衰容倍昔年，敢将飘泊怨皇天。求齐应悔徒工瑟，作赋曾闻不值钱。幽谷兰荃长寂寞，春风桃李易芳妍。羁怀正尔无聊赖，何处声声叫杜鹃。九万扶摇志已讹，情如笼鸟自慵歌。春风又见新桃李，乡梦长悬旧薜萝。不事冶游非兴减，尚耽微禄奈贫何。晨兴盥栉临青镜，惟见萧萧白发多。
览镜二首·其一
作者：郑鹏
朝代：明

颇觉衰容倍昔年，敢将飘泊怨皇天。求齐应悔徒工瑟，作赋曾闻不值钱。幽谷兰荃长寂寞，春风桃李易芳妍。羁怀正尔无聊赖，何处声声叫杜鹃。
览镜二首·其二
作者：郑鹏
朝代：明

九万扶摇志已讹，情如笼鸟自慵歌。春风又见新桃李，乡梦长悬旧薜萝。不事冶游非兴减，尚耽微禄奈贫何。晨兴盥栉临青镜，惟见萧萧白发多。
过常山示儿辈
作者：郑鹏
朝代：明

蜗角蝇头底事劳，高牙大纛愧英豪。敝裘惯被青山笑，破帽频将白发搔。忽见梅花惊岁暮，强斟竹叶借颜醄。不才弃置应吾分，出处方将戒尔曹。
送于光弟还闽
作者：郑鹏
朝代：明

清贫宦邸叹淹留，又向吴门上去舟。遥想西堂风雨夕，也应孤枕梦苏州。
送春
作者：郑鹏
朝代：明

不见红芳空绿阴，临阶聊把一杯倾。须知四序循环理，莫讶三更杜宇声。枣杏看看催火改，园林处处有蝉鸣。王孙可恨归来晚，芳草凄凄万里情。
途中七十
作者：郑鹏
朝代：明

行年当七十，旅邸遇生朝。蒲节过三日，松醪醉一瓢。市朝空礰碌，林壑好逍遥。寄语王门客，冥鸿不可招。
雨坐
作者：郑鹏
朝代：明

元宵才过又花朝，美好光阴孟浪消。屈指兼旬疏酒盏，苦心临水送诗瓢。简编相与权支遣，风雨生增更寂寥。小大乾坤咸自适，鹍鹏何必哂鹪鹩。
青云楼
作者：郑鹏
朝代：明

青云楼上日徘徊，风景平临四面开。宿雾每将城锁断，夕阳长送鸟飞回。万家烟火湖山里，千里帆樯浦溆隈。几度辄兴乡国思，援毫欲赋愧非才。
题元人画
作者：郑鹏
朝代：明

峰峦驰突如奔马，万顷澄江练光泻。閒庭邃馆掩清秋，嘉树阴阴覆平野。山椒寺隐见浮屠，中流小艇悬轻蒲。桃源辋川无乃是，兴来欲狂忘披图。
题唐有怀画扇
作者：郑鹏
朝代：明

儒仙本绝俗，笔下开丹丘。云霞敞奇胜，松桂凌深秋。群峰簇天外，碧海芙蓉浮。讯彼丘中人，何当招我游。对之清兴发，岸帻浮青州。
题崆峒图寿祝永明
作者：郑鹏
朝代：明

吾闻崆峒山，屼峍三万丈。星辰罗层颠，云霞罩苍莽。琪树竞芬芳，石室廓弘敞。伊昔广成子，于兹抱玄养。日月参辉光，天地同沆茫。猗欤度关翁，千载契心赏。拂袖凌紫霄，跨鹤遥相访。欣然许相从，无极恣来往。祝君真仙姿，襟怀多倜傥。长谢轩冕荣，亦澹声色想。谅是长往人，不待智者奖。惭予骨相凡，龊龊堕尘网。金光许共餐，愿言执鞭鞅。
题文徵仲小景
作者：郑鹏
朝代：明

竹桥横小涧，泉响落空山。惟有幽栖客，扁舟恣往还。
题朱买臣负薪图
作者：郑鹏
朝代：明

噫嘻此是朱买臣，貌来未识真不真。夜窗展玩发长叹，尔来四十谁相亲。凌晨引斧入山麓，向晚出街来卖薪。书声随担不辍响，孔颜恍惚交形神。此时敝衣兼破笠，他年紫绶辉朱轮。庸儒奔走且骇汗，举头怅望瞻车尘。乃知穷达有定命，古来如此非君身。会稽愚妇君莫嗔，于今更多白眼人。
题画
作者：郑鹏
朝代：明

流水荡白石，浮云碍青山。亭台倚苍翠，楼阁空濛间。小桥日已暝，采芝人独还。临流者何为，似昔扁舟閒。
题醉渔图
作者：郑鹏
朝代：明

去住一叶舟，卷舒一竿竹。朝从柳岸过，夜向芦汀宿。鱼多不卖钱，村酒换盈斛。鲜脍簇银丝，芳香杂野？。老妻笑倾壶，稚子歌击筑。醉来横短楫，披襟坦便腹。月明风露净，籧然睡方熟。随流任所之，自信稳于屋。嗟彼尘世间，风波平地伏。绂绶成拘挛，车马生局蹙。华亭鹤不闻，千秋伤二陆。
题醉渔图
作者：郑鹏
朝代：明
体裁：古风

去住一叶舟，卷舒一竿竹。朝从柳岸过，夜向芦汀宿。鱼多不卖钱，村酒换盈斛。鲜脍簇银丝，芳香杂野�。老妻笑倾壶，稚子歌击筑。醉来横短楫，披襟坦便腹。月明风露净，籧然睡方熟。随流任所之，自信稳于屋。嗟彼尘世间，风波平地伏。绂绶成拘挛，车马生局蹙。华亭鹤不闻，千秋伤二陆。
题靖节图
作者：郑鹏
朝代：明

八旬彭泽令，胡为赋归来。不为折腰劳，亦岂为衔杯。世事与心违，感之良可哀。见几苟不早，屈辱终难排。柴桑五柳下，茆屋荒苍苔。松菊喜犹存，田园多草莱。力耕课僮仆，衣食聊自媒。生死等蜉蝣，轩冕轻尘埃。劝酬杂农圃，欢眤及孺孩。意适辄有吟，落笔忘敲推。纵心信所如，涧曲山之隈。衡门向夕启，孤舟正沿洄。妻子笑将迎，鸡犬亦喧豗。乘化乐天命，靡复萦所怀。缅兹绝代人，清风动九垓。廉顽与立懦，身没名不灰。我生千载后，仰止心悠哉。风檐读公传，白日青天回。
饶阳九日
作者：郑鹏
朝代：明

此地逢重九，萧条倍往年。愁深竹叶里，秋老菊花边。避俗从元亮，登高忆惠连。西风欺短鬓，一任葛巾偏。
馀千道中
作者：郑鹏
朝代：明

树绕前湾水拍堤，白云极目远天低。春光己逐飞花尽，犹有多情鸟自啼。雨飏东风乱打篷，声声都入客愁中。一春閒却登山屐，且向江湖访钓翁。
馀千道中·其一
作者：郑鹏
朝代：明

树绕前湾水拍堤，白云极目远天低。春光己逐飞花尽，犹有多情鸟自啼。
馀千道中·其二
作者：郑鹏
朝代：明

雨飏东风乱打篷，声声都入客愁中。一春閒却登山屐，且向江湖访钓翁。
小雨复止
作者：郑龙采
朝代：明
体裁：五言律诗

小雨公然止，车薪水一杯。已经三伏尽，更得几时来。鹊尾摇晴树，萤光上湿苔。终宵仍不寐，倾耳听残雷。
采松花
作者：郑龙采
朝代：明
体裁：五言绝句

美人采松花，纷纷落黄雪。花落松枝轻，当风更摇曳。
早发三山经饶阳抵红德城
作者：郜光先
朝代：明
体裁：七言律诗

楼头鼓角动鸡声，早梦惊回戒夙征。月挂旌旗频□烁，烟笼灯火半昏明。扶桑日旭三山晓，饶水冰凝一线横。古戍萧关何处是，仆夫遥指在红城。
奉送白翁老堂翁老先生荣归
作者：郜继孟
朝代：明

碧霞崒嵂峙高崧，申甫应推社稷功。漕艘榜歌清济月，戍关铙和黑山风。北门囊策犹余皂，南国仓庚尚积红。赤舄岂闻同坠履，渭川应复起飞熊。
无题
作者：郝凤升
朝代：明
体裁：七言律诗

来去浑疑云雨踪，楚王宫北数声钟。情当厚处翻成怨，泪到乾时不觉浓。烟缕湘群飞蛱蝶，玉屏罗幕堕芙容。月中剩有森森桂，遮却清光第几重。
美女峰
作者：郝凤升
朝代：明
体裁：古风

玉皇谪下香案女，独立丰标照秋水。烟霄彷佛见髻鬟，梳掠年年自风雨。人间阿谁与比伦，姮娥天上得相亲。一双鸾凤碧空里，灵槎直鼓朝天津。
凤凰台
作者：郝婉然
朝代：明
体裁：七言绝句

雨过荒台春草长，浮云暗处是斜阳。杏花零落知多少，黄蝶翻飞野菜香。
瑞芝咏
作者：郝惟乔
朝代：明
体裁：七言律诗

何处飞来一片霞，西楼西畔郁光华。参差贝叶连云秀，错落金茎带露斜。忽睹赤虹流瑞气，不随白鹿隐仙家。乾坤漫说三光老，又见鸿濛茁翠芽。
游栖霞谷
作者：郝持
朝代：明
体裁：七言律诗

龙盘虎踞萃栖霞，翠岭回环香径赊。烟水数湾萦玉练，晴峰九点秀莲花。洞天深锁神仙宅，道院傍临黎庶家。满谷白云谁是主，空山怅望日西斜。
江阴县署庭联
作者：郝敬
朝代：明
体裁：联

座上有嘉宾，谈笑风流吴季札；江干逢逐客，交游意气楚春申。
自题生圹联
作者：郝敬
朝代：明
体裁：联

升沉难定，但深壑藏舟，人世谁凭著力；来去自繇，如惊风飘瓦，天工于我何心。
别孙子真
作者：郝文珠
朝代：明

江左多名彦，惟君独擅奇。兴公山入赋，摩诘画兼诗。地忆重游处，人怜再晤时。分携且莫恨，千载托心期。
送张隆父还闽
作者：郝文珠
朝代：明

一曲春风酒一卮，渡头杨柳不开眉。从今海路三千里，有梦为云到也迟。
思帝乡
作者：郭㻬
朝代：明

红烛冷，碧钗留。烛冷钗留人去，恨悠悠。拚得一分憔悴，一分秋。试问眉间心上，几多愁。
村居
作者：郭㻬娘
朝代：明

卜筑编篱傍水滨，每逢良夕月初生。寒蛩向户偏同觉，宿鸟依帷不自惊。江上湘娥愁暮竹，人间旅客赋秋蘅。萧萧芦荻烟云外，况值天高露气清。
泛舟埭墅
作者：郭㻬娘
朝代：明

一望平林压浪过，白云淡淡影无多。夕阳风急归心晚，犹听前溪起棹歌。
游女
作者：郭㻬娘
朝代：明

珊珊楚步小桥东，笑语香微花影红。斜过柳阴人不见，白云满径一溪通。
晚赴纳溪
作者：郭东山
朝代：明
体裁：七言绝句

急橹鸣滩赴纳溪，牛羊下处乱乌啼。水田石略垄江上，何日看山独杖藜。
雁门开
作者：郭东山
朝代：明
体裁：七言律诗

关城风色日飕飕，广武新军玉垒头。百亩石田山下业，数声羌笛戍边楼。枯沙远烧怜春望，白草黄云结暮愁。珍重北门谁管钥，回中猎骑未全收。
一日长至朔风加厉
作者：郭之奇
朝代：明

谓天宜局恐天荒，与日偕新望日长。寒谷未经邹律动，阳灰初向管葭忙。十年蓬转同双鬓，三月萍飘任一航。海内威加人若此，大风何用苦飞扬。
一时
作者：郭之奇
朝代：明

春光九十尽愁思，春去愁留又一时。曼绿遥分湘水面，残青犹染秀山眉。楝风梅雨休交妒，柳浪松涛忽共吹。寄语衡阳归北雁，炎州亦有向南枝。
一鸟
作者：郭之奇
朝代：明

一鸟枝閒语，孤云海上游。幸无多应接，亦可恣冥搜。物色容牵惹，风光孰止留。安能居郁郁，日与世悠悠。
七哀章哭宋尔孚
作者：郭之奇
朝代：明

噫吁嘻，痛哉尔孚。尔能涉云泛雾遂长徂，欣欣遐举自媮娱，岂畏尘寰太浊粗。精魂坎壈厌微躯，一朝遂不少须臾。鸣呼哭君兮诗以呼，招魂自古忆骚徒。乃不留斯人，以为山水匹。双溪秋浪澹冥冥，黄岐一带伤心出。行歌载酒人何适，啸雨啼烟变白日。鸣呼哭君兮山水心，山自高兮水自深。乃不留斯人，以为风雅舌。萧萧九辨二千年，楚秋一派传岭揭。严霜白露失时心，流入歌章俱秀洁。呜呼哭君兮风雅芜，蕙华无实百芳枯。乃不留斯人，以为弦酒欢。披衣朝夕旧盘桓，一樽一曲自波澜。当年嵇阮何如此，伤心未必广陵弹。呜呼哭君兮弦酒残，咫尺城东不忍看。乃不留斯人，以为吾道邻。古云廉吏虽小臣，君子如君不损贫。吾欲宠君千载名，悲君已去百年身。呜呼哭君兮吾道非，今之相者独举肥。男儿生不逢时事巳隔，埋志青山头未白。出门搔首负平生，诗书计就旂常逆。十载蹉跎民社间，百年荏苒乾坤客。呜呼哭君兮遂窀穸，及君无恙今何益。嗟今之人亦多端而胶加，窃不自料长咨嗟。浮云黯黮成朝露，明月销沉化晓霞。我能为君传笥箧，君自修文泉路遐。呜呼哭君兮人鬼别，君死君名那可蔑。
七哀章哭宋尔孚·其一
作者：郭之奇
朝代：明
体裁：古风

噫吁嘻，痛哉尔孚。尔能涉云泛雾遂长徂，欣欣遐举自媮娱，岂畏尘寰太浊粗。精魂坎壈厌微躯，一朝遂不少须臾。呜呼哭君兮诗以呼，招魂自古忆骚徒。
七哀章哭宋尔孚·其一
作者：郭之奇
朝代：明

噫吁嘻，痛哉尔孚。尔能涉云泛雾遂长徂，欣欣遐举自媮娱，岂畏尘寰太浊粗。精魂坎壈厌微躯，一朝遂不少须臾。鸣呼哭君兮诗以呼，招魂自古忆骚徒。
七哀章哭宋尔孚·其七
作者：郭之奇
朝代：明

嗟今之人亦多端而胶加，窃不自料长咨嗟。浮云黯黮成朝露，明月销沉化晓霞。我能为君传笥箧，君自修文泉路遐。呜呼哭君兮人鬼别，君死君名那可蔑。
七哀章哭宋尔孚·其三
作者：郭之奇
朝代：明

乃不留斯人，以为风雅舌。萧萧九辨二千年，楚秋一派传岭揭。严霜白露失时心，流入歌章俱秀洁。呜呼哭君兮风雅芜，蕙华无实百芳枯。
七哀章哭宋尔孚·其二
作者：郭之奇
朝代：明
体裁：古风

乃不留斯人，以为山水匹。双溪秋浪澹冥冥，黄岐一带伤心出。行歌载酒人何适，啸雨啼烟变白日。呜呼哭君兮山水心，山自高兮水自深。
七哀章哭宋尔孚·其二
作者：郭之奇
朝代：明

乃不留斯人，以为山水匹。双溪秋浪澹冥冥，黄岐一带伤心出。行歌载酒人何适，啸雨啼烟变白日。鸣呼哭君兮山水心，山自高兮水自深。
七哀章哭宋尔孚·其五
作者：郭之奇
朝代：明

乃不留斯人，以为吾道邻。古云廉吏虽小臣，君子如君不损贫。吾欲宠君千载名，悲君已去百年身。呜呼哭君兮吾道非，今之相者独举肥。
七哀章哭宋尔孚·其六
作者：郭之奇
朝代：明

男儿生不逢时事巳隔，埋志青山头未白。出门搔首负平生，诗书计就旂常逆。十载蹉跎民社间，百年荏苒乾坤客。呜呼哭君兮遂窀穸，及君无恙今何益。
七哀章哭宋尔孚·其四
作者：郭之奇
朝代：明

乃不留斯人，以为弦酒欢。披衣朝夕旧盘桓，一樽一曲自波澜。当年嵇阮何如此，伤心未必广陵弹。呜呼哭君兮弦酒残，咫尺城东不忍看。
七夕产一男弗育内子抱疴予亦伏枕成三绝
作者：郭之奇
朝代：明

支离海角四经秋，屈指桑弧或在眸。岂意天河填夜鹊，已从人世失朝蝣。梁鸿五噫漫凄其，操臼人今命若丝。猿叫风前声欲断，鹃啼春后血空吹。残灯无焰梦回时，五夜虫声莫助悲。尚有盈腔真感慨，未应海角便颠迷。
七夕产一男弗育内子抱疴予亦伏枕成三绝·其一
作者：郭之奇
朝代：明

支离海角四经秋，屈指桑弧或在眸。岂意天河填夜鹊，已从人世失朝蝣。
七夕产一男弗育内子抱疴予亦伏枕成三绝·其三
作者：郭之奇
朝代：明

残灯无焰梦回时，五夜虫声莫助悲。尚有盈腔真感慨，未应海角便颠迷。
七夕产一男弗育内子抱疴予亦伏枕成三绝·其二
作者：郭之奇
朝代：明

梁鸿五噫漫凄其，操臼人今命若丝。猿叫风前声欲断，鹃啼春后血空吹。
七夕江月·距立秋前有六日
作者：郭之奇
朝代：明

江远摇凉月，影分天汉流。弦光低鹊渡，机石拂蟾钩。巧向何人得，槎因使客浮。祇怜欢夜短，此夕未为秋。
七月十四立秋雨后望月二首
作者：郭之奇
朝代：明

天涯秋色自堪愁，摇落馀心尚可求。细挹炎光千嶂雨，渐嘘爽气万波流。每依云树同猿鸟，漫拟星槎共女牛。不是羁人多远意，三年穷海愧淹留。雨后秋来色倍新，行云万里为何人。颇疑物象时绸密，更使空华日布匀。几叠幽山光抱玉，无边碧海气吹银。稍需金镜浮天汉，自有冰心出世尘。
七月十四立秋雨后望月二首·其一
作者：郭之奇
朝代：明

天涯秋色自堪愁，摇落馀心尚可求。细挹炎光千嶂雨，渐嘘爽气万波流。每依云树同猿鸟，漫拟星槎共女牛。不是羁人多远意，三年穷海愧淹留。
七月十四立秋雨后望月二首·其二
作者：郭之奇
朝代：明

雨后秋来色倍新，行云万里为何人。颇疑物象时绸密，更使空华日布匀。几叠幽山光抱玉，无边碧海气吹银。稍需金镜浮天汉，自有冰心出世尘。
万庄稍憩
作者：郭之奇
朝代：明

罢游因晚兴，花坞得秋颜。霜叶红相胜，云林绿未删。较山微绮丽，踞野亦深閒。夕照寒峰外，何人此未还。
三三偕伴游松光岩得簇字
作者：郭之奇
朝代：明
体裁：古风

料理春事复三三，急趁春游偕五六。迟春无计溯流从，春流汩将逝者趣。极目青山四望浮，遮莫其中春意蔟。以意为游何如身，提携诸伴于焉逐。陇途迂折微雨沾，行履欹危迟且局。迤逦平原荒草铺，青茵纵步驱前麓。醉竹频从衣裾牵，落花谁怜屐齿蹴。盘涡转侧见山僧，指点松岩来相告。佛台隐跃巨灵开，兰若依稀山鬼筑。日气遥临窈洞分，林烟深锁环径属。山灵知我幽兴多，叠嶂笼阴方昼覆。朝雨留丝曳苔痕，晚泉落响鸣虚谷。仰俯随缘恣欲之，攀梯足倦志为勖。穷山之致必穷巅，探山之藏必探腹。远岫飞云忽荡胸，群峰竞秀齐攒目。凭心俄作岱昆思，此地未许便相局。反顾犹然如是观，此地有何不可宿。孤怀迥出已摩霄，五岳丘陵俱伯叔。眼前位置须阔空，高卑自我非山束。振衣岂必千仞岗，市纷远处姑免俗。瑶台偃蹇不亲人，争似故山结缘夙。孙楚枕次随地宜，苏门啸音千载续。兰亭禊事今重修，舞雩归咏时方促。迟暮顿因短景催，浮生半日亦已倏。延伫皋丘哀众芳，不堪零落及兹速。搴揽何辞夕朝疲，珍重回车载纷馥。棠舟兰枻恰与迎，晚棹返映春江绿。简点销愁旧酒杯，暂借风光痛饮赎。中流起舞浑难禁，醉客满船助歌数。兴言兹会良亦艰，灯前摇笔细追录。
三三偕伴游松光岩得簇字
作者：郭之奇
朝代：明

料理春事复三三，急趁春游偕五六。迟春无计溯流从，春流汩将逝者趣。极目青山四望浮，遮莫其中春意蔟。以意为游何如身，提携诸伴于焉逐。陇途迂折微雨沾，行履欹危迟且局。迤逦平原荒草铺，青茵纵步驱前麓。醉竹频从衣裾牵，落花谁怜屐齿蹴。盘涡转侧见山僧，指点松岩来相告。佛台隐跃巨灵开，兰若依稀山鬼筑。日气遥临窈洞分，林烟深锁环径属。山灵知我幽兴多，叠嶂笼阴方昼覆。朝雨留丝曳苔痕，晚泉落响鸣虚谷。仰俯随缘恣欲之，攀梯足倦志为勖。穷山之致必穷巅，探山之藏必探腹。远岫飞云忽荡胸，群峰竞秀齐攒目。凭心俄作岱昆思，此地未许便相局。反顾犹然如是观，此地有何不可宿。孤怀迥出已摩霄，五岳丘陵俱伯叔。眼前位置须阔空，高卑自我非山束。振衣岂必千仞岗，市纷远处姑免俗。瑶台偃蹇不亲人，争似故山结缘夙。孙楚枕次随地宜，苏门啸音千载续。兰亭褉事今重修，舞雩归咏时方促。迟暮顿因短景催，浮生半日亦已倏。延伫皋丘哀众芳，不堪零落及兹速。搴揽何辞夕朝疲，珍重回车载纷馥。棠舟兰枻恰与迎，晚棹返映春江绿。简点销愁旧酒杯，暂借风光痛饮赎。中流起舞浑难禁，醉客满船助歌数。兴言兹会良亦艰，灯前摇笔细追录。
三三偕诸友及弟侄溯流溪北游松岗竹岗二岩兼陟黄岐绝顶薄暮还棹得目字
作者：郭之奇
朝代：明

料理春事复三三，急趁春游偕五六。春光有意诏游情，指点前山春在目。一水从流晓溯之，双岩次第归遥蹴。正当春日惠风和，天气芳新春气淑。摇曳春心不自由，提携春伴姑相逐。不须舆从竞开林，独许儿童共骑竹。或前或后向山驰，不衫不履飘春服。越陌度阡能几何，折柳穿兰及近麓。舍车纵步趋前寺，有僧如鸟初出谷。自言黄山一片春，久俟游踪留芬馥。我谓山僧汝但行，登临未必惟我独。山能令我与春迎，我能令人与山熟。穷山之致必穷巅，探山之藏必探腹。已陟崔嵬足未艰，欲尽烟霞身倍速。遥看飞岭似翔鸾，俯瞰桑丘如逐鹿。青帝留容入画图，祝融司英来沐浴。此际孤宜定一尊，左右峰峦应伯叔。冥思久对自沉吟，春云无数春山覆。心悦春山山不知，春木有枝山有木。振衣岂必千仞岗，市氛远处孤怀宿。瑶台偃蹇不亲人，争似故山结缘夙。从此故山若故人，一任春光作转毂。毕竟年年春用来，遮莫山山春尽伏。我今辞山袖春归，斜阳一道光蔌蔌。眼中兰若蔽轻岚，林外游人并樵牧。颇疑山鸟罢求声，珍重山花能满掬。回车一一付轻舠，晚棹回映春溪绿。简取消愁旧酒杯，起舞中流为春祝。但愿春酒与春山，同尔春人俱穆穆。兴言兹会良亦艰，摇笔春前细追录。
三十日立夏
作者：郭之奇
朝代：明

春力不夏胜，夏力不春淩。荐夏于天后，与春遂同升。馀此一日位，授受何绳绳。得序悠然退，自奉反无凭。所立将为嗣，责卸非其称。相彼朱明质，宣严日以承。遂使氤氲泽，转见解阜能。成兹作讹职，而得东南朋。长物者夏功，于春本无矜。得人者春德，于夏亦无增。平开任让局，不第水火乘。时情怀知己，真如有待兴。迈往虽冲赫，炎光不遽蒸。竭代终何见，乍从永昼徵。长羸效厥司，南薰日腾腾。始信转候力，俄遣惊时膺。错行视兹节，感变获其恒。
三士道人自赞
作者：郭之奇
朝代：明

诗骚作性，兰雪居胸。神希太始，气轹王公。束发筮仕，南北西东。三仕三已，国尔忘躬。天光云影，得丧穷通。老依玄老，空此百空。遭逢一经，身许丹青。忧时遁俗，意洁情馨。翁马恒失，庄蝶未醒。甘苦异节，壮老殊形。收而远志，归我澹宁。古之遗直，今之沉冥。
三归台
作者：郭之奇
朝代：明

驱车晚过三归台，横山如带云如栽。峛崺陵曲杂荒苔，阒寂碑文隐不釐。高岗望望夕氲来，吊古悠然动徘徊。当年图烈伊谁开，于今村落蔚麰麳。区区齐地富强推，今古曷云难理财。兴言神溯天下才，大夫已逝不复回。犹忆堂阜曾为媒，得君行政何恢恢。并肩召忽亦可哀，知我鲍叔安在哉。
三归台
作者：郭之奇
朝代：明
体裁：古风

驱车晚过三归台，横山如带云如栽。高岗望望夕氲来，吊古悠然动徘徊。区区齐地富强推，今古曷云难理财。兴言神溯天下才，大夫已逝不复回。犹忆堂阜曾为媒，得君行政何恢恢。并肩召忽亦可哀，知我鲍叔安在哉。
三月三十夜与承之偕二兄小酌计春已去十有三日议各取平上去入之十三韵为五绝以纪事上平十三
作者：郭之奇
朝代：明

六载风光不系跟，逢春能几见家园。相怜何事轻相失，花木凄然亦与喧。
三月三十夜偕兄孟尝伯尝与承之小集春去十有三日矣因取平上去入之十三韵为五绝入十三
作者：郭之奇
朝代：明

时光有意同消息，寄语烟风须自力。即使秋冬促夏来，何须日夜催春亟。
三月三日龙门舟次
作者：郭之奇
朝代：明

三月三日春气足，春浮海外无拘束。千舻百苇载春流，春山春水为谁绿。自居涯角四经春，满怀春事畴堪属。清明上巳漫从时，洗旧淘新未免俗。无花无酒对烟风，远望高歌尽一曲。岂知歌尽出春愁，一寸柔肠春断续。春初春仲又春三，九十春光如转烛。春光于世独何求，久客依人多忤触。人生有情空自毒。春去春回那可赎。我亦欲东与春归，安能居此为春促。
三河舟晚
作者：郭之奇
朝代：明

芳汀列树碧流分，界出家山断续云。万里征魂依曲岸，寻常估客步斜曛。
上元后二日雪霁得月江舟漫兴
作者：郭之奇
朝代：明

春到人间倩月传，菁华五夜雪为先。山光半扫寒云色，江影遥涵碧树烟。烟水初分春淡薄，寒峰易令月孤危。光容未散千红紫，空色齐归一素姿。月趁春来雪共浮，深宵肃景尚疑秋。寒光拂水纷难定，霜谷飞泉冻不流。冰岩何异蕊珠宫，夜静江虚碧汉通。沧海无劳誇蜃气，瑶台端不借人工。天花着地自玲珑，绘素谁加太极功。万象虚明归此际，只宜孤月在寒空。
上元后二日雪霁得月江舟漫兴·其一
作者：郭之奇
朝代：明

春到人间倩月传，菁华五夜雪为先。山光半扫寒云色，江影遥涵碧树烟。
上元后二日雪霁得月江舟漫兴·其三
作者：郭之奇
朝代：明

月趁春来雪共浮，深宵肃景尚疑秋。寒光拂水纷难定，霜谷飞泉冻不流。
上元后二日雪霁得月江舟漫兴·其二
作者：郭之奇
朝代：明

烟水初分春淡薄，寒峰易令月孤危。光容未散千红紫，空色齐归一素姿。
上元后二日雪霁得月江舟漫兴·其五
作者：郭之奇
朝代：明

天花着地自玲珑，绘素谁加太极功。万象虚明归此际，只宜孤月在寒空。
上元后二日雪霁得月江舟漫兴·其四
作者：郭之奇
朝代：明

冰岩何异蕊珠宫，夜静江虚碧汉通。沧海无劳誇蜃气，瑶台端不借人工。
上十三
作者：郭之奇
朝代：明

眼见东风愁不反，朝来梅雨催春远。阶前落尽百端花，懒俟今宵苔卧稳。
上滩
作者：郭之奇
朝代：明

弱缆从奔濑，一滩破一心。身随鸥鸟泛，歌动水龙吟。偶尔惊涛及，难因短棹禁。每怀川涉意，因此益临深。
上邪
作者：郭之奇
朝代：明

上邪，心相悦兮相知，指天戒别离。日朝沉，月不为偶，春斗西横箕北走，云风朽，乃与君分首。
上陵道中
作者：郭之奇
朝代：明

出郭明孤性，相招已白云。千峰收晓眺，万壑动秋氛。气势遥相长，精光近若群。龙湖天意笃，灵岳自氤氲。
上雒王别馆曰城市丹丘其中园洞石山特幽至可屡游诸君子见招多于此习而不厌因以有言二首
作者：郭之奇
朝代：明

宋代愁花石，梁王叹粟民。何知城市里，自得水山身。易地殊忧乐，观时杂笑颦。开樽君子至，爱客寸心真。飞楼烟上下，虚洞月来还。身在天人际，书传大小山。盛名今古迫，丹诀岁时閒。为问长生术，其中可驻颜。
上雒王别馆曰城市丹丘其中园洞石山特幽至可屡游诸君子见招多于此习而不厌因以有言二首·其二
作者：郭之奇
朝代：明

飞楼烟上下，虚洞月来还。身在天人际，书传大小山。盛名今古迫，丹诀岁时閒。为问长生术，其中可驻颜。
下姑听啼鸟
作者：郭之奇
朝代：明

晓鸟宿秋枝，连啼急水湄。归舟难久听，莫使去舟知。
下平十三
作者：郭之奇
朝代：明

多时春去月犹三，留得春名一刻甘。今夕何当重赋别，双愁强付一杯担。
下滩
作者：郭之奇
朝代：明

扁舟千岫里，次第出危滩。侧石通微涧，崩流就远峦。春风传鸟语，烟水入渔竿。翻愁花落处，无奈晓芳残。
不厌
作者：郭之奇
朝代：明

不厌前山爱此山，松吹偏向此中閒。便教碧草分遥色，长与幽人照晓颜。
与今础至蕲春同话一署因及旧事州茂才袁道长兄弟翩然相顾各以诗章见赠走笔步韵答其一
作者：郭之奇
朝代：明

因谈旧事各空书，犹幸皇华出有车。驹絷谁从之子屋，凤歌频接楚狂舆。自怜今日双星使，同是当年太乙儒。不谓逢君倾盖语，南金双锡满征裾。
与伯常兄小酌
作者：郭之奇
朝代：明

篷开山献绿，杯动水含烟。不用池塘梦，偏宜共酒船。
与朝鲜贡使
作者：郭之奇
朝代：明

独念间关苦，劳来出至尊。蠢奴方绝命，尔国旧同伦。普率思王土，梯航亦圣恩。但无忘远服，自可世维藩。
与赞伯有商
作者：郭之奇
朝代：明

一自文心落众缘，狂澜百派任波漩。敝衰八代当年甚，刑法诸家近日贤。汉世治安空策论，宋朝君德忽经筵。浮言口实真堪唾，力洗儒羞或共肩。
世心
作者：郭之奇
朝代：明

无怀时远，世心日波。怀山襄岛，万石嵚峨。相济胡少，相溺胡多。诗云深浅，易象冯河。我生天末，如江有沱。手无舟揖，若巨川何。庶思考槃，于涧于阿。乐兹渊止，枕漱而歌。
世祖光武
作者：郭之奇
朝代：明

文叔当年不款曲，舂陵子弟惊相告。长人百万风飞屋，老吏初瞻司隶属。盆子王郎休碌碌，尤来五较徒奔触。萧王赤心在人腹，南鄗重光西汉烛。益州井底蛙眯目，天水丸泥空自促。每一发兵头变绿，平陇何当复望蜀。陇蜀既平罢高纛，能弱能柔莫予毒。五原款塞称日逐，西域烟销门闭玉。虚劳彼翁据鞍瞩，漫许故人卧加足。二百东京千载鹄，白璧微瑕未免俗。颇疑绛衣需赤伏，谶纬从兹作圣箓。醴泉甘露难更仆，七十二代终编录。
世道
作者：郭之奇
朝代：明

世道人所为，深思劳一己。今及古往来，智与愚终始。湍湍心性源，情欲日就滓。混沌既波漩，旦下江河水。反古生今世，习好皆骳骫。今智恶其凿，今愚则诈尔。相笑复相哀，前后空相指。纷纷逐世群，决流东西使。代有救世贤，不过汪波砥。莫诧采薇高，莫嗤叩角鄙。未分终古忧，何以殊彼此。所叹往者人，滔滔悲皆是。复念后者人，汩汩将安止。介身处其中，孤行何足恃。内省独深思，思心曷能已。
丙子年起元日早朝
作者：郭之奇
朝代：明

千门淑气向青阳，一望庭煇上紫光。自合风云烟阙下，最浮葱郁瑞楼央。臣人率土同三祝，圣主深宫念八方。殊锡上卿能虎拜，独惭微贱点鹓行。
东乡道中
作者：郭之奇
朝代：明

泫淋密三朝，朝朝率西浒。幽壑染黄精，流尽千山乳。遥注碧苍上，一吞复一吐。无空不起云，无地不连雨。夹林响飕飗，百树皆仰俯。柳懒浑欲眠，竹醉犹解舞。倦客易惊心，敝舆招风侮。目断岭南峰，迷离莫可数。情知日月慆，可奈雨风拒。空馀夙夜心，瞻望陟屺岵。
东乡道中苦雨
作者：郭之奇
朝代：明

我行循秋意，朝朝率西浒。入山本自深，况复穿林薮。谁携南浦云，尽作东乡雨。弥旬见伏阴，每旦风雷怒。岩阿少剩藏，烟霭相倾吐。幽壑染黄精，疑是千山乳。万象纷凄其，历乱谁堪主。柳懒如欲眠，竹醉犹解舞。山鸟无一飞，山人多闭户。谁怜万里客，独行何踽踽。所嗟行路难，雨行倍辛苦。目断岭南峰，迷离安可数。
东平州途中遇雨复晴
作者：郭之奇
朝代：明

飘风自南发，幌荡云飞扬。惊沙迷古道，昏冉乱征裳。殷其山起震，霢霂微雨瀼。百亩翻麰穗，千篱蔚麻桑。枫林添暗绿，柳色洒新黄。行客无乐事，得此濯烦肠。愿言炎埃静，不辞湿行装。云何司夏者，反若靳清凉。吾今在汶上，杲杲日已旸。
东平晓望
作者：郭之奇
朝代：明

春光惟晓际，花柳暂逢迎。嫩绿殊轻薄，妖红遂满盈。凄清从汶水，烂熳及东平。幽事初关切，风尘莫骤惊。
东征颂百韵
作者：郭之奇
朝代：明
体裁：乐府曲辞

皇帝八载，四海归一。普率王臣，义无自逸。举目新亭，兴言纬恤。驾牡瞻乌，敢歌蟋蟀。爰击中流，稍休暴膝。高山峨峨，琼海沕沕。铜柱人遥，分茅岭出。谁嗣芳踪，为古今匹。自西自东，履屣相�。天生以为，为我明室。南国惟召，东郊惟毕。惟兹百粤，腥风次栉。顺长屈丑，前掎后抶。左馘楼兰，右藁支郅。昔之豕蛇，今之蜣蛣。一狼千羊，畴敢再咥。闻于天子，天子曰悉。井渫不及，其羞在繘。课绩书庸，其谁与尼。锡尔介圭，为时柱礩。价人维藩，子衣宜七。龙旂和铃，鞞琫有珌。登是南邦，于胥有駜。大启尔宇，为西土率。东西咸喜，戎有良帅。天步多难，彼腥载楖。吁嗟彼人，空羞韎韠。谁蕃谁屏，畴甲畴乙。相依首鼠，相持蚌鹬。养敌纵奸，人功是嫉。冠箕剑颐，为蚁为蛭。垒骨成丘，去金万镒。睅其皤其，弃甲山崒。已覆前车，未惩后轶。长驱近远，使民战栗。王赫斯怒，奋我徒卒。鲁阳回戈，彦章移日。因四海心，除天下疾。既远污尘，既止狂獝。慨彼愚嚣，置此迷述。贞丈人师，出长子律。王来自东，东人孔壹。肃将天威，无远或佚。德威流行，不速而驿。邳离前驱，新息嗣跸。孟守珠还，寇公竹茁。易兹介鳞，去彼虮虱。拔兹柞棫，攘彼藜蒺。有狨就绳，有鲸就繂。山氛再拭，海波无�。惟兹百粤，多欢少怵。蚩蚩倒悬，初离拲桎。如鱼去罛，如鸟去罼。儒归于庠，工反于术。旅出于途，居安于筚。田畯南亩，秋收冬挃。士无离伍，军无废戍。明明我王，其衷孔佶。有翼有严，其仪孔佖。不闻亦整，不谏亦密。好谋斯成，临事奚慄。自今以始，赏信罚必。星激电驰，风呵雷叱。求民之莫，念时之绌。总勒矛戈，毋骚艾铚。饮檗茹荼，远谢芳飶。刬除色声，罢遣行佾。补疮息痍，剔摩啾唧。于铄王师，几烦毖诘。闵予一人，赖王仔佛。惟皇鉴观，惟天阴骘。俾而炽昌，俾而寿谧。如陵斯长，如冈斯嵂。斯升斯恒，罔骞罔黜。南台北莱，四方其聿。至于海邦，歌景吟霱。仙李蟠根，敷华茂实。临淮西平，繇兹绍遹。人之好我，从民之质。民意则然，王心有凓。忧国悲时，悄如自失。翘首翠华，岂遑玉璱。履及于■，剑出于�。未舞虞干，未止胡篥。钟簴愧晟，壁垒惭弼。建彼旟旄，砺此鈇锧。奋我同人，惟敌是堲。撤绸牖桑，耻踰淮橘。狄梁为唐，有参有术。窦融依汉，如亲如昵。大哉王言，天叙有秩。有斐君子，宜胶宜漆。终于吓咺，始于僩瑟。大夫百执，至于尹姞。庞眉豁齿，父兄子侄。踊跃欢呀，歌衡乐泌。余司彤管，抚衣执笔。肆好匪誇，穆如匪溢。带砺宜铭，旂常在帙。麟阁云台，请从是吉。
东汉十二帝后汉二帝
作者：郭之奇
朝代：明

乃知帝王自有别，东都真主一言决。明章相继刚柔絜，永平建初谁敢埒。鄛乡论政政乃亵，孝和委辔赤精竭。安帝之安安嬖媟，顺帝胡然顺彼辙。天亦不假诸冲哲，冲帝如殇同短折。跋扈将军谁敢说，伏尸太尉空呜咽。众口虽钳超臂齧，弑质迎桓徒自灭。桓灵比德阉人悦，五侯十侍深蟠结。海内人豪空齿切，党祸既成炎绪爇。外兵已至诸熏绝，山阳出舍金刀缺。武担初向西川截，哭庙终流北地血。两汉谁倾倾二孽，解酲以酒焉能雪。
东溪小筑循城东而结门门虽设而常关也
作者：郭之奇
朝代：明

结构依城邑，木石难幽閒。故使心地远，毋为车马攀。所谓伊人在，溯流霜露间。逶迤玩回转，列植倚潺湲。羃翠开庭户，抽烟出市阛。未及楼台位，上下挕水山。云泉相启阖，薜萝若在颜。不足外人道，萧然独闭关。
东阿晓望见雨后春色心目为之一开
作者：郭之奇
朝代：明

旅绪终无极，花光亦有初。含情窥远道，连类见群居。细细朝菲缀，依依晓艳舒。幽园殊衬帖，春色任亲疏。
东阿道中稍见诸山逢迎然陵峦低浅殊不惬春望也
作者：郭之奇
朝代：明

江舟二月伴梅开，征马旬朝逐杏来。疲路尚馀千里在，孤怀复向数峰堆。山童未称深春色，地古还兴旷士哀。屈指东风销几度，空将花事委尘埃。
严州过滩
作者：郭之奇
朝代：明
体裁：七言律诗

万壑东来转一涡，千峰叠起竞群嵯。俯视汹腾如过颡，遥瞻蹙缩得盈科。溯洄莫叹洵长阻，人世滩头较此多。
严州过滩
作者：郭之奇
朝代：明

万壑东来转一涡，千峰叠起竞群嵯。水流挟石生雄势，风力扶人杀怒波。俯视汹腾如过颡，遥瞻蹙缩得盈科。溯洄莫叹洵长阻，人世滩头较此多。
中元夕郑扶烟年盟见访治酌命琴谈一二物外事既别扶烟以诗至步韵率答
作者：郭之奇
朝代：明

三载停诗事，君至发琴言。酌酒迟君语，明月自东轩。庭空秋影落，烟液渐无存。沦阴霄气入，初露濯黄昏。伊我同孤尚，此际可微论。谈心一友足，虚劳满座樽。
中元节有感
作者：郭之奇
朝代：明

钹鼓哓哓化楮衣，人心泉意两凄其。雨后风前云树色，晨昏几作晦明吹。朝团碧叶幽光渺，夜结青燐暗影窥。虫沙何日非人变，猿鹤千年动我思。布奠倾觞谁氏子，涓涓哭望想天涯。尚有精魂殊地隔，其殁其存家未知。始知病死何须哭，死而得祭何足悲。君看南北纷纷者，人鬼推迁尽易居。
中兴一旅文武遗臣欲尽制乙未闻感叹有作
作者：郭之奇
朝代：明

七载空思鹿野芩，九天谁听鹤皋音。周家八士季为马，鲁国元侯伯是禽。几见夔龙堪再命，漫言罴虎未全任。何时一网收麟凤，蝣羽鹈梁莫浪歆。
中夜声色
作者：郭之奇
朝代：明

回合依山树，舒迟来水风。山断云能续，水去月无终。蛙鸣隔岸野，狗吠密林中。渔舟夜不系，随流跃明空。
中夜声色
作者：郭之奇
朝代：明

深宵索幽异，物象总同同。溪月光如串，林烟白似通。清沙流远照，碧渚动虚空。维舟依绝岸，春色满幽蓬。澹然心不系，身与波上风。风动潜鱼窟，春依宿鸟丛。鸟鱼方向客，虫响莫匆匆。
中秋前一日有七闽督学之命
作者：郭之奇
朝代：明

雪峰初入望，旗鼓旧相扶。观察当年相，考亭百代儒。一官仍己学，吾道未邻孤。叹息高山在，谁能隔步趋。
中秋夜泊界亭村雨望
作者：郭之奇
朝代：明

秋中孤缆一流湾，明月相愁闭远山。落木疏枝云黯淡，芳汀细草雨潺湲。独怜团扇因寒置，忽忆浮槎自海还。何事蟾光终畏客，却教萤火熠离颜。
中秋夜羁窗望月
作者：郭之奇
朝代：明

一片清光流远色，千般愁照止窗阴。窗外何人能玩月，颇疑窗月为谁临。庭树摇风长飒飒，寒娟浥露转沉沉。可怜此夜徘徊月，比似千年情倍深。千年月色终如古，此夜人心独异今。若道山河仍旧彩，且从关笛听新音。玉堆久绝征人望，金屋空存汉女心。并作凄凉羁客绪，不可高歌不忍吟。
中秋日送尔韬报最同舟至铺前溪泛月言别
作者：郭之奇
朝代：明

每旦情不惬，无那秋光嬲。忽闻长铗歌，归去当兹晓。溯流从一方，荷风穆清醥。漫将郭泰舟，一向冯车绕。苍蒹拂暮潮，层阴度轻鸟。余来君意舒，君去余心悄。何期百载心，暂折秋林杪。餐鱼厌鳄溪，望鸿思云表。云表有天逵，金台堪远眺。忆自金台来，旭日当空皦。陋彼燕宫筑，独与虞门绍。嗟予忝骏骨，况君真騕袅。行矣慎驱驰，勋节咸兹肇。使君宰天下，亦如烹鲜小。鸣琴不下堂，百里开纷纠。逐寇扫千妖，赈饥生万殍。凡此特两端，口碑垂亿兆。岂知至化源，所贵能无扰。黄山日巍峨，玉水时深窈。颜色留水山，胸期在缥缈。苦调托长吟，离月今宵皎。
中秋雨宿古月流新独对有感作秋月篇
作者：郭之奇
朝代：明

中秋雨洗月如玉，玉露还将寒兔浴。万载冰轮物外悬，九霄清气谁相束。太虚仙子御风行，剪雾裁云那敢触。流华掩映落人间，轻鲜若霜迷远瞩。高凉征客意有馀，倚棂独坐思断续。未许金樽照月浮，虚劳霓羽动秋曲。婵娟久对色如银，桂子微摇空似绿。月趁秋来秋载月，开颜写素为余告。了然不觉沁心魂，秋月于人俱有欲。秋愿光辉月愿明，人愿秋月光明足。千年永继八衢灯，四海同瞻不夜烛。
临流
作者：郭之奇
朝代：明

清宵悲客独舟看，望入星槎机石寒。金斗浆浮疑在水，银河影泻似奔湍。浅深夜色依愁见，近远波声出绪漫。莫是征人归意懒，临流孤眺便相安。
为张将子画新眉致词
作者：郭之奇
朝代：明

相逢海北黄花节，忽见江南渌水春。妾发他年方覆额，君怀此际强回身。小窗敲竹千般响，角枕呼侬一样匀。赢得双眉不自扫，时凭京兆画中新。
为林翁曰提题城南书室
作者：郭之奇
朝代：明
体裁：七言律诗

在水孤亭宜半榻，环城苔径助幽轩。千年榕色交风态，五夜池心见月魂。怪道侯门车马处，古情犹向北窗存。
为林翁曰提题城南书室
作者：郭之奇
朝代：明

问津重许入桃源，烟树绮花揖我言。在水孤亭宜半榻，环城苔径助幽轩。千年榕色交风态，五夜池心见月魂。怪道侯门车马处，古情犹向北窗存。
为王季重题读书佳山水
作者：郭之奇
朝代：明

天地本多情，造化氤氲席。畴窥不测藏，勺水与卷石。虽分流峙形，繇来同一脉。逶迤吴越间，幽奇为开辟。爰有硕人居，友之成三益。踏破虚空界，乃结清真宅。玄流洗文心，云岸披图籍。有邻应不孤，身名复何惜。长啸三十秋，广漠甘幽适。偶因出世想，即以凡心谪。傲睨长安邸，犹然烟霞僻。但了三千缘，岂因五斗易。感彼劳生者，怛悴时局蹐。未离尘嚣好，彼此交为射。谁能契冥通，动静随所择。吾欲从之游，地阻神无隔。缅矣八遐心，山水知远客。为君赋考槃，持归问岩泽。
主恩
作者：郭之奇
朝代：明

主恩权用缓，兵火赐田租。意动天人感，膏同雨露濡。汉书先父老，周政始鳏孤。取次三春泽，还思四海俱。
久棹
作者：郭之奇
朝代：明

久棹江情备，周流心目知。云山开气象，风雨幻灵奇。非海应难水，连天不易涯。自疑萍转客，万里日追随。
久泊
作者：郭之奇
朝代：明

兀坐香浮几，栖迟积所思。惯于舟作室，宛在水之湄。独有春邀伴，忽忘已谓谁。痴来不可解，去住浑皆疑。
之武城留题公署冀长民者一见之
作者：郭之奇
朝代：明

偃室留千载，下城又一时。非公人不至，学道孰相期。烹小同鸡邑，歌弦异茧丝。若愁今令苦，当作古贤思。
乘凉
作者：郭之奇
朝代：明

绕室依神鬼，循阶仰日云。幽感馀声出，冥思索见闻。岩烟相洗发，檐霭借氤氲。长赊芳草色，虽少蕙兰芬。惜哉迟共玩，送失古人群。永昼司炎政，空庭散午焚。偶值南风拂，微凉送落曛。歌弦非吾望，要存心所欣。窈菲宵梦发，犹许夜魂分。采薜搴芙事，此中意独勤。
乙亥北征至分关却望
作者：郭之奇
朝代：明

出门山导客，及此与云深。俯视苍茫接，遥看碧落沉。岐峰迷别绪，洄涧落乡心。万里伤魂处，离初泪不禁。
乙未元日赋得东望望春春可怜二首
作者：郭之奇
朝代：明

东望望春春可怜，君恩犹许傍林泉。薇山枉忆黄虞代，桃水应忘魏晋年。日月为余光早到，风云出此气弥添。春容无数飞前壑，心远方知有地偏。东望望春春可怜，春风近远为春传。真成独赏馀兹地，忽漫相逢是一天。古意长留青树色，韶光乍起绿萝烟。榛苓满目人何在，欲颂椒花倍黯然。
乙未元日赋得东望望春春可怜二首·其一
作者：郭之奇
朝代：明

东望望春春可怜，君恩犹许傍林泉。薇山枉忆黄虞代，桃水应忘魏晋年。日月为余光早到，风云出此气弥添。春容无数飞前壑，心远方知有地偏。
乙未元日赋得东望望春春可怜二首·其二
作者：郭之奇
朝代：明

东望望春春可怜，春风近远为春传。真成独赏馀兹地，忽漫相逢是一天。古意长留青树色，韶光乍起绿萝烟。榛苓满目人何在，欲颂椒花倍黯然。
乙未除夕为稽古诸传未竣漫吟五律
作者：郭之奇
朝代：明

岁云暮矣暮怀多，老病相从似小苛。蒿目千秋供探索，抽思一管付编摩。禹阴夙继无终食，汤日新铭有寤歌。此际骊珠凭独采，人间驹隙漫相过。半百明朝动晓晖，孤心五夜漫依违。诗书旧业随荒旅，柳竹新阴护小扉。忧悔何年真寡悔，知非有日更除非。且从岁序时观我，长使贞人作遁肥。颔下骊珠何处寻，灯前独对转沉沉。然犀所见休惊怪，罔象相逢莫羡歆。便使六经皆注脚，方知百世有同心。请伊暂释怀中卷，糟粕安能尽古今。岂谓前言即赘疣，薪传火尽倩谁留。鬼神易泣鸿荒字，龙马难开叔季眸。纸外馀声须嘿取，个中玄理赖冥搜。此时再索衢花照，一室犹堪万古收。眼中蜗触尚纷纷，谁使龙威出大文。自古支倾凭异石，祇今收烬赖同群。六三韬略人奚往，百二山河势几分。且向车南留一指，终持冥北奉吾君。
乙未除夕为稽古诸传未竣漫吟五律·其一
作者：郭之奇
朝代：明

岁云暮矣暮怀多，老病相从似小苛。蒿目千秋供探索，抽思一管付编摩。禹阴夙继无终食，汤日新铭有寤歌。此际骊珠凭独采，人间驹隙漫相过。
乙未除夕为稽古诸传未竣漫吟五律·其三
作者：郭之奇
朝代：明

颔下骊珠何处寻，灯前独对转沉沉。然犀所见休惊怪，罔象相逢莫羡歆。便使六经皆注脚，方知百世有同心。请伊暂释怀中卷，糟粕安能尽古今。
乙未除夕为稽古诸传未竣漫吟五律·其二
作者：郭之奇
朝代：明

半百明朝动晓晖，孤心五夜漫依违。诗书旧业随荒旅，柳竹新阴护小扉。忧悔何年真寡悔，知非有日更除非。且从岁序时观我，长使贞人作遁肥。
乙未除夕为稽古诸传未竣漫吟五律·其五
作者：郭之奇
朝代：明

眼中蜗触尚纷纷，谁使龙威出大文。自古支倾凭异石，祇今收烬赖同群。六三韬略人奚往，百二山河势几分。且向车南留一指，终持冥北奉吾君。
乙未除夕为稽古诸传未竣漫吟五律·其四
作者：郭之奇
朝代：明

岂谓前言即赘疣，薪传火尽倩谁留。鬼神易泣鸿荒字，龙马难开叔季眸。纸外馀声须嘿取，个中玄理赖冥搜。此时再索衢花照，一室犹堪万古收。
九头纪五龙纪
作者：郭之奇
朝代：明

九州分立，五德分行。其亲其长，居方所成。
九日同周仪伯张长卿陈木生游玉泉寺
作者：郭之奇
朝代：明
体裁：七言律诗

重阳还似昔年閒，长啸西来恣往还。万物经秋凄作气，三杯浇我醉为颜。徐观松舞情何适，欲叩泉根足未艰。愿化天人身百亿，随风遥向白云间。
九日同诸公登涵元塔四首塔之七层 初峻工于是日 其一
作者：郭之奇
朝代：明
体裁：七言律诗

高标今始出层穹，十载观成见有终。流峙分形归系干，云霄一气表空濛。凭虚欲御飞纶囷，入远多佳起郁葱。自是南天擎柱立，何人独许奠鳌功。
九日同诸公登涵元塔四首塔之七层 初峻工于是日 其三
作者：郭之奇
朝代：明
体裁：七言律诗

去天三百似依稀，云构中霄始合围。真气盘空龙象喜，文光首出斗牛依。烟峰下上随登降，倒景苍茫在指挥。久立萧然群动息，因高独使万殊归。
九日同诸公登涵元塔四首塔之七层 初峻工于是日 其二
作者：郭之奇
朝代：明
体裁：七言律诗

双溪奔注百川随，一砥中流倩客龟。灵杰真关人地力，经营合借鬼神为。千年自我增孤耸，八代如韩起溺衰。沧海明珠应可见，绿图幡簿未全欺。
九日同诸公登涵元塔四首塔之七层 初峻工于是日 其四
作者：郭之奇
朝代：明
体裁：七言律诗

独顶孤峰柱海门，功归造化轴归坤。六牛四女互经纬，东渤南溟共柢根。禨祲遥占城市色，盈虚频见汐潮痕。冥搜物象如环掌，心目应从万古论。
九日同诸公登涵元塔四首塔之七层·初峻工于是日
作者：郭之奇
朝代：明

高标今始出层穹，十载观成见有终。流峙分形归系干，云霄一气表空濛。凭虚欲御飞纶囷，入远多佳起郁葱。自是南天擎柱立，何人独许奠鳌功。双溪奔注百川随，一砥中流倩客龟。灵杰真关人地力，经营合借鬼神为。千年自我增孤耸，八代如韩起溺衰。沧海明珠应可见，绿图幡簿未全欺。去天三百似依稀，云构中霄始合围。真气盘空龙象喜，文光首出斗牛依。烟峰下上随登降，倒景苍茫在指挥。久立萧然群动息，因高独使万殊归。独顶孤峰柱海门，功归造化轴归坤。六牛四女互经纬，东渤南溟共柢根。禨祲遥占城市色，盈虚频见汐潮痕。冥搜物象如环掌，心目应从万古论。
九日晓对
作者：郭之奇
朝代：明

独坐看秋秋可同，秋心或在有无中。前山聚霭光如抹，远树流烟色似通。但许孤峰迎露白，安知万叶染霜红。南州炎德时相假，萧瑟何须畏晓空。
九日泊浔州望登高者有述
作者：郭之奇
朝代：明

满目幽花蔽绿萝，空馀雪鬓影清波。祇怜孟帽因风落，长使陶樽负菊多。千涧甫从浔水合，重阳已向客舟过。未知此日东流意，今古浮沉事若何。
九日清斋独坐
作者：郭之奇
朝代：明

一室萧然秋在中，碧溪流水醮篱东。佩萸泛菊追清事，戏马游龙止霸风。只有文心从露白，任教庭叶赴霜红。真成独对看摇落，九日还如九辨同。
九日诸当事公集庙中询避地始末诗以代供
作者：郭之奇
朝代：明

明室孤臣抱苦忠，十年逋播此微躬。苞桑无地堪休否，歌麦何人许共同。稽古漫留洪范在，生今那得哻冠终。便教扶去我安适，谁念西山薇尽空。
九歌 其九 远目
作者：郭之奇
朝代：明

望紫阙兮春风，知瀛洲兮草绿，愁绿芳兮近缩。日莫黯兮黄昏，时莫凄兮春蹙。地莫悲兮岐途，人莫苦兮远目。
乞绛不与而与碧兼为花神解嘲
作者：郭之奇
朝代：明

金谷丛中万种春，淡妆羞见艳妆人。自知颜色承恩少，飞入茅庭逞素新。
乞绛桃而得碧桃因向主人称谢
作者：郭之奇
朝代：明

露种原从天上春，云根移自日边人。一枝清韵堪盈匊，不数妖红万朵新。
书怀
作者：郭之奇
朝代：明

濯足流中万顷迎，拂衣云外一轮生。此心夜半临江月，持向秋旻问孰清。
书情呈倪玉汝宫端
作者：郭之奇
朝代：明

惜诵期终悯，缄思绝世挐。顿承英哲诲，因向旧怀摅。忆昔疲南亩，移情赴北车。逢时多曲折，自守一千徐。趋舍方违众，否臧欲任予。矜愚忘草莽，豁达对簪裾。但谓方肠坦，不知世故疏。鄙夷繇径至，忽略当门锄。昭质虽纷饰，陈辞未得舒。终然迷忌讳，遂尔触崎岖。远集将何所，卑飞或可居。公庭歌锡爵，独坐耻空书。亦有心怜者，谁为手援欤。以兹时亟失，祇与意踌躇。在我惟求犮，于人敢吐茹。非关难援引，本自少声誉。攘诟依清白，离尤入静虚。去来仍直道，先后念皇舆。怆恻春秋代，吁嗟日月除。悠悠长路渺，歉歉一身馀。瞻顾观民极，阽危问服初。前脩苟不失，夫子谓何如。
二十一立夏
作者：郭之奇
朝代：明

春去天涯似客行，征人一倍远愁生。斗魁玉柄东南异，溟海薰风晓夜迎。遂有三时绳太皞，已赊旬日待朱明。细看物候如环转，何用年年动别情。
二十立夏下旬犹春月也作留春诗十首
作者：郭之奇
朝代：明

炎凉物意岂天心，平白花时使夏侵。百粤提封川接海，三春去路雨归林。人羁纵许芳华掷，地迥犹凭短梦寻。何事相思江畔水，添流尽日潋愁深。旅室春归人倍孤，空庭何物许相娱。绿羽穿林添木叶，綵蝴嚼蕊混花须。隐形悦性枝枝好，得意忘言片片俱。惭愧诸飞来往数，不似韶光一去无。云满前山欲蔽天，林光岭色竞芊芊。幽岩绿染苔中石，阴壑苍流草上泉。欲望芳菲迷处所，长依黯淡作周旋。临阶点点伤心滴，尽日愁人眼共穿。时光流转去如归，心赏难同在亦违。白阁僧忙酬句少，青田鹤远和声希。云牙煖过蒙丹壑，石发香零老翠微。惟有空庭芳草色，添愁足恨此中肥。归心尽日水云收，积雨连朝动急流。翡翠藏烟应湿羽，鸬鹚宿渚漫穿眸。经旬几作罗浮梦，半载空为独秀留。寄语春回休远去，且同芳草护丹丘。春去人留雨散萍，空馀芳杜满前汀。歌骚每畏湘云黑，处困愁看越水青。泪应猿声千叠断，魂依鳄渚万波冥。子山哀赋悬今古，萧瑟悲凉那可听。晓岫飞烟动碧苔，初薰骤雨落黄梅。伏波岩下蛟涎满，揭帝塘边象迹灰。桂树千重招恨积，漓川几曲送愁回。且拚怅望随春去，留著风光异日来。居诸长送古今人，未必青娥解怨颦。满目空劳悲往事，伤心不忍付残春。苦遭射蜮须中弩，自失昏骊颔下珍。所恃来风销畏日，岂容鸣鴂罢芳晨。云山满目泪沾襦，琴剑飘零一事无。几度韶光同蹢躅，百年身世总艰虞。失杯祇为添蛇足，报国徒烦捋虎须。风絮雨萍今莫问，且随逆旅寄微躯。风风雨雨为谁愁，索处安知又失俦。辜负三时花入梦，空劳尽日草翻眸。思归那得依鸿渐，观化惟应向蝶游。憔悴人间今若此，惜春何必使春留。
二十立夏下旬犹春月也作留春诗十首·其一
作者：郭之奇
朝代：明

炎凉物意岂天心，平白花时使夏侵。百粤提封川接海，三春去路雨归林。人羁纵许芳华掷，地迥犹凭短梦寻。何事相思江畔水，添流尽日潋愁深。
二十立夏下旬犹春月也作留春诗十首·其七
作者：郭之奇
朝代：明

晓岫飞烟动碧苔，初薰骤雨落黄梅。伏波岩下蛟涎满，揭帝塘边象迹灰。桂树千重招恨积，漓川几曲送愁回。且拚怅望随春去，留著风光异日来。
二十立夏下旬犹春月也作留春诗十首·其三
作者：郭之奇
朝代：明

云满前山欲蔽天，林光岭色竞芊芊。幽岩绿染苔中石，阴壑苍流草上泉。欲望芳菲迷处所，长依黯淡作周旋。临阶点点伤心滴，尽日愁人眼共穿。
二十立夏下旬犹春月也作留春诗十首·其九
作者：郭之奇
朝代：明

云山满目泪沾襦，琴剑飘零一事无。几度韶光同蹢躅，百年身世总艰虞。失杯祇为添蛇足，报国徒烦捋虎须。风絮雨萍今莫问，且随逆旅寄微躯。
二十立夏下旬犹春月也作留春诗十首·其二
作者：郭之奇
朝代：明

旅室春归人倍孤，空庭何物许相娱。绿羽穿林添木叶，綵蝴嚼蕊混花须。隐形悦性枝枝好，得意忘言片片俱。惭愧诸飞来往数，不似韶光一去无。
二十立夏下旬犹春月也作留春诗十首·其五
作者：郭之奇
朝代：明

归心尽日水云收，积雨连朝动急流。翡翠藏烟应湿羽，鸬鹚宿渚漫穿眸。经旬几作罗浮梦，半载空为独秀留。寄语春回休远去，且同芳草护丹丘。
二十立夏下旬犹春月也作留春诗十首·其八
作者：郭之奇
朝代：明

居诸长送古今人，未必青娥解怨颦。满目空劳悲往事，伤心不忍付残春。苦遭射蜮须中弩，自失昏骊颔下珍。所恃来风销畏日，岂容鸣鴂罢芳晨。
二十立夏下旬犹春月也作留春诗十首·其六
作者：郭之奇
朝代：明

春去人留雨散萍，空馀芳杜满前汀。歌骚每畏湘云黑，处困愁看越水青。泪应猿声千叠断，魂依鳄渚万波冥。子山哀赋悬今古，萧瑟悲凉那可听。
二十立夏下旬犹春月也作留春诗十首·其十
作者：郭之奇
朝代：明

风风雨雨为谁愁，索处安知又失俦。辜负三时花入梦，空劳尽日草翻眸。思归那得依鸿渐，观化惟应向蝶游。憔悴人间今若此，惜春何必使春留。
二十立夏下旬犹春月也作留春诗十首·其四
作者：郭之奇
朝代：明

时光流转去如归，心赏难同在亦违。白阁僧忙酬句少，青田鹤远和声希。云牙煖过蒙丹壑，石发香零老翠微。惟有空庭芳草色，添愁足恨此中肥。
二月二日入山东境
作者：郭之奇
朝代：明

八千潮路及东封，章水吴山凡几重。北望方知天地远，南车惟向斗枢从。丘园故梦经年阻，花木春情仲月逢。为问飘飘何所似，岭云一片出幽峰。
云岛
作者：郭之奇
朝代：明

所谓伊人在水方，云心不禁野思长。搆园未亩求千树，取径如林集众芳。昼霭迷烟生暝色，春华醉景失秋光。时人漫拟花溪地，我自乾坤一草堂。
云白青山外
作者：郭之奇
朝代：明

云白青山外，见之秋初时。幻影生无际，遥心结在兹。凄清摇首蕨，冥杳滴商芝。欲暮馀光变，深宵始露吹。苟非凉液散，谁使玉华滋。我观灵异质，幽赏亦何宜。起灭须臾内，且非造物为。万古悬空色，此中自合离。将由不可近，是以默相期。所贵同虚远，终与论神奇。
五日
作者：郭之奇
朝代：明

地近相思水，愁添今古流。所思在何许，古之失意俦。湘娥目眇眇，楚臣恨悠悠。颇疑洞庭叶，先飞天地秋。江枫湛千里，渚竹变双眸。春心伤夏日，朱野动炎飕。浴兰成我洁，分艾与时求。一薰虽可畏，百鍊岂能柔。持此慨慷怀，于今果孰酬。始怨人胡往，其亦知我忧。
五月一日
作者：郭之奇
朝代：明

湘水流今古，骚魂日夜黏。楚人悲未歇，越客恨初添。旧绝肠如缕，新抽绪若蔹。五丝何处续，众艾苦相嫌。芳汀有杜若，眼际未容觇。采赠人双隔，时哉自远潜。宿芷馀香一，新芙百艳兼。如何心所爱，终与世俱淹。梦思以达素，挥手意遥拈。且收伤汨泪，一反故居恬。
五月二日王子龙招看赛龙舟得流字
作者：郭之奇
朝代：明

暑雨蒸沉午梦收，画船声报晚江柔。披襟风色先迎水，入眼波光远趁舟。郭外云山容我伴，天中节序诏人游。清时独许从鸥客，笑傲中央一叶流。
五月十三□□去廉因作廉□逃一篇且愿有事于廉者瞻前顾后相留意于斯言·乐府
作者：郭之奇
朝代：明

飞廉飞廉，错认三廉是汝乡。秋去春来逾鬼蜮，髡头削臂称犬羊。尔贯既盈时乃至，中天旭日既当阳。已传面缚皆酋首，复道输诚化假王。千条汉帜标玄菟，十路天兵断白狼。尔归何地逃何所，此民何罪供尔戕。尔纵戕民民尚有，一二鸠形脱剑铓。或疑城旦辞舂市，谁沐猿猴出近岗。欲言未言气屡绝，自言三日奔道旁。尚忆去年秋九月，□归不似此苍皇。西顾钦灵东化石，未闻一矢遥相当。此如穷寇谁追掩，此如鸟兽乍惊翔。始知天意从人意，□之亡也实天亡。天亡骄子终弗恤，人非族类自相妨。我见天人应不远，瞻前顾后几徊徨。非仁胡服，非义胡昌。人之所去，天曷可长。凡百君子，视彼无良。省厥干戈，念尔衣裳。鹤在轩而丧卫，鱼已烂而亡梁。作善降之百祥，作不善降之百殃。书有明训，命不干常。谁为此言，满室满堂。以暴易暴，不臧厥臧。君不见去秋土官土弁今何在，青史不收血异苌。彼人不幸而为今人嗤也，戒之哉，后事之资前岂忘。嗟我何人独永伤，愿操长矢尽欃枪。手援北斗酌桂浆，自西自南以东行。三春目极怀千里，六月徂署抱秋霜。安能含思郁郁长居此，使我不得伸愁肠。
五羊冬
作者：郭之奇
朝代：明

五羊冬，万□空。秀山明复旦，珠海荡腥风。假□何须奔塞北，真人已自驾云中。
五羊秋
作者：郭之奇
朝代：明

五羊秋，二□愁。倚鞍悲落日，解笠叹枯丘。嚣佗岂是寻常物，陵律空贻万载羞。
亭之东四章章二十句
作者：郭之奇
朝代：明

亭之东，幽山红。东来紫，有无中。青阳动，甲荄通。鞭列缺，驾丰隆。发其英，百宝丛。神哉沛，落花风。花谁始，风无终。澹容与，曳遥衷。群生啿，众嫭同。芳菲菲，布空蒙。亭之南，郁毵毵。分夕霭，散朝岚。朱明盛，绿云涵。扬碧荷，自芳潭。兰蕙风，忽此参。华烨烨，情所憨。快哉披，暮薰湛。明月来，与亭三。开远志，动幽谈。谅非望，今谁惭。亭之西，碧岫齐。秋素景，泛前溪。云光落，露华低。幽人钓，隐士犁。与漻泬，共荒畦。畦中人，孰可携。榛山出，苓隰迷。思彼美，西方兮。乐莫乐，心所题。悲莫悲，意所刲。亭之北，寒光逼。露为霜，霜林拭。梢櫹椮，万邪匿。洗玄冥，齐兆亿。物何归，归所息。人何归，归有德。君子心，岁寒力。谅非遥，起春色。岁如环，安可极。四时情，环堵得。
亭之东四章章二十句·其一
作者：郭之奇
朝代：明

亭之东，幽山红。东来紫，有无中。青阳动，甲荄通。鞭列缺，驾丰隆。发其英，百宝丛。神哉沛，落花风。花谁始，风无终。澹容与，曳遥衷。群生啿，众嫭同。芳菲菲，布空蒙。
亭之东四章章二十句·其三
作者：郭之奇
朝代：明

亭之西，碧岫齐。秋素景，泛前溪。云光落，露华低。幽人钓，隐士犁。与漻泬，共荒畦。畦中人，孰可携。榛山出，苓隰迷。思彼美，西方兮。乐莫乐，心所题。悲莫悲，意所刲。
亭之东四章章二十句·其二
作者：郭之奇
朝代：明

亭之南，郁毵毵。分夕霭，散朝岚。朱明盛，绿云涵。扬碧荷，自芳潭。兰蕙风，忽此参。华烨烨，情所憨。快哉披，暮薰湛。明月来，与亭三。开远志，动幽谈。谅非望，今谁惭。
亭之东四章章二十句·其四
作者：郭之奇
朝代：明

亭之北，寒光逼。露为霜，霜林拭。梢櫹椮，万邪匿。洗玄冥，齐兆亿。物何归，归所息。人何归，归有德。君子心，岁寒力。谅非遥，起春色。岁如环，安可极。四时情，环堵得。
人日寄谢儒美兼招赴宛在堂也
作者：郭之奇
朝代：明

春朝梦子生池草，人日题诗附陇梅。烟景当前迷独往，光风入抱逐谁来。鸣嘤一鸟原求和，偏反诸花莫漫猜。若使相思能命驾，床头新酿恰初醅。
人日将旦得微雪四律
作者：郭之奇
朝代：明

人日天花细，春风晓树忙。未能成六出，何苦闭三阳。玉艳流虚牖，珠尘散窈阊。谁知寒意厚，转令客怀伤。人日多阴日，春寒较腊寒。西郊愁雨密，南土畏霜繁。谁缴青丘矢，遥从碧落端。长教羲辔失，使世尽漫漫。窗前鸟数声，画角起春城。未转头皆梦，一开眼自明。露桃墙角见，风柳砌中迎。人日人皆有，韶华那可争。昨夜青山老，今朝缘鬓霜。白头羞綵胜，点额念梅妆。日蔽长安杳，人离粤峤长。花前催思发，雁后使心忙。
人日将旦得微雪四律·其一
作者：郭之奇
朝代：明

人日天花细，春风晓树忙。未能成六出，何苦闭三阳。玉艳流虚牖，珠尘散窈阊。谁知寒意厚，转令客怀伤。
人日将旦得微雪四律·其三
作者：郭之奇
朝代：明

窗前鸟数声，画角起春城。未转头皆梦，一开眼自明。露桃墙角见，风柳砌中迎。人日人皆有，韶华那可争。
人日将旦得微雪四律·其二
作者：郭之奇
朝代：明

人日多阴日，春寒较腊寒。西郊愁雨密，南土畏霜繁。谁缴青丘矢，遥从碧落端。长教羲辔失，使世尽漫漫。
人日将旦得微雪四律·其四
作者：郭之奇
朝代：明

昨夜青山老，今朝缘鬓霜。白头羞綵胜，点额念梅妆。日蔽长安杳，人离粤峤长。花前催思发，雁后使心忙。
人日立春浮云蔽日使人愁叹而问春
作者：郭之奇
朝代：明

珠岛新烟百道屯，青阳已至莫逡巡。寒光入水宜销散，旅绪如云自屈伸。老去浮生终愧我，春来幽事强撩人。梅花柳色今何在，辜负东风亦此身。
人日自号三士道人
作者：郭之奇
朝代：明

观我观生莫漫陈，为名为姓岂全真。自从海内称三士，长愧山中少一人。少许驱驰思夙志，老犹崛强问馀身。所求心迹无他扰，何必渔樵是隐沦。
人日读高达夫杜子美寄酬之什
作者：郭之奇
朝代：明

人日空思寄草堂，梅花柳色共茫茫。举头见日日何处，在水从人人一方。散帙寻诗追夙韵，开尘拂剑守馀光。东西南北今如此，漫许新州作故乡。